title: Osuuskauppa Teho

text: Osuuskauppa Teho (aiemmin "Osuusliike Teho") oli Hyvinkäällä, Tuusulan Jokelassa ja Nurmijärvellä vuosina 1919–1984 toiminut SOK:n (S-ryhmän) osuuskauppa. Teho sulautui helsinkiläiseen Helsingin Osuuskauppaan vuonna 1984.


title: Osuuskauppa Teho

text: Osuuskauppa Teholla oli vuonna 1953 yhteensä 22 myymälää ja 112 työntekijää. Se kävi laajaa mataloustuotteiden ja alan tarvikkeiden kauppaa. Vuoden 1953 liikevaihto oli yli 448 miljoonaa markkaa, josta maataloustavarakauppa 151 miljoonaa markkaa. Jäseniä oli 2 136 ja säästökassatalletuksia yli 26 miljoonaa markkaa. Yrityksen liiketalo oli Hyvinkäällä osoitteessa Hyvinkäänkatu 10. Sillä oli myös osake-enemmistö liiketalosta Siltakatu 9, jossa toimi kangas- ja pukinemyymälä ja ravintola. Vuonna 1972 Tehoon yhdistettiin nurmijärveläinen Osuuskauppa Kivi.


title: Samuli Ponsimaa

text: Samuli "Skrymer" Ponsimaa (s. 26. elokuuta 1977) on suomalainen metallimusiikin kitaristi, joka on toiminut folk metal -yhtye Finntrollin kitaristina vuodesta 1998. Skrymer on myös toteuttanut Finntrollin graafisia elementtejä, kuten kansikuvat ja kansilehtiset, sekä suunnitellut esiintymislavasteita, tuotteita ja asusteita. Hän on myös toteuttanut kansikuvat Glittertindin albumeille "Evige Asatro sekä Til Dovre Faller


title: Samuli Ponsimaa

text: Vuonna 2009 Skrymer ja Mathias Lillmåns perustivat death metal -yhtye Decomposterin, jossa hän soittaa kitaraa.


title: David Reimer

text: David Reimer (syntyjään Bruce Reimer ja sittemmin Brenda Reimer, 22. elokuuta 1965 Winnipeg, Kanada – 5. toukokuuta 2004 Ottawa, Kanada) oli kanadalainen mies, joka syntyi terveenä ja tavallisena poikana. Seitsemän kuukauden ikäisenä tehdyssä ympärileikkauksessa hänen peniksensä kuitenkin tuhoutui tapaturmaisesti, joten hänen sukupuolielimensä muovattiin naisen sukupuolielimiksi ja häntä päädyttiin kasvattamaan tyttönä. Tapausta seurannut ja kasvatuksellisen sukupuolen vaihtoa suosittanut psykologi John Money kertoi sukupuolenvaihdoksen onnistuneen ja todistavan, että ihminen muodostaa sukupuoli-identiteettinsä ympäristön perusteella, eikä biologisten tekijöiden kautta.


title: David Reimer

text: Biologi ja sukupuolitutkija Milton Diamond kertoi myöhemmin, että murrosiän koittaessa noin 10-vuotiaana Reimer ei enää kyennyt samaistumaan tytöksi, vaan alkoi elää miehenä 15-vuotiaasta lähtien. Reimer julkaisi tarinansa vastustaakseen vastaavia lääketieteen käytäntöjä.


title: David Reimer

text: Reimerin identtinen kaksoisveli sairastui skitsofreniaan ja menehtyi lääkkeiden yliannostukseen. Vuonna 2004 Reimer teki itsemurhan ampumalla itseään kärsittyään vuosia vakavasta masennuksesta, rahahuolista ja avioliiton ongelmista.


title: David Reimer

text: Kaksoset Bruce ja Brian Reimer syntyivät Winnipegissä, Kanadassa elokuussa 1965. Kuuden kuukauden iässä molemmilla pojilla diagnosoitiin esinahan ahtaus. Heidät ohjattiin ympärileikkaukseen seitsemän kuukauden ikäisinä. Urologi suoritti leikkauksen normaalikäytännöstä poiketen käyttämällä kauterisaatiota. Leikkaus ei mennyt lääkärin suunnitelmien mukaan: Brucen penis paloi vahingossa poikki, kun verenvuodon tyrehdyttämiseen tarkoitettu sähköneula lävisti sen. Lääkäri ei päättänyt operoida ollenkaan Briania, jonka esinahan ahtaus vaikutti korjautuvan pian ilman leikkaustakin.


title: David Reimer

text: Reimerin vanhemmat huolestuivat poikansa tulevaisuudesta ja elämässä pärjäämisestä ja ottivat yhteyttä Yhdysvaltain Baltimoressa sijaitsevan John Hopkinsin sairaalan psykologian tohtori John Moneylle, joka tunnettiin edelläkävijänä sukupuoli-identiteetin tutkimuksessa, ja erityisesti intersukupuolisuuden asiantuntijana. Money tuki neutraalin sukupuoliroolin teoriaa (), jonka mukaan sukupuoli-identiteetti kehittyy ensisijaisesti ympäristön opettamana varhaisessa lapsuudessa, ja että sitä voidaan muuttaa ohjailemalla yksilön käyttäytymistä. Reimerit olivat nähneet Moneyn haastattelun kanadalaisessa ajankohtaisohjelmassa This Hour Has Seven Days, jossa Money kertoi sukupuolirooliteoriastaan. Hän ja jotkut muut epäselvien sukupuolten lasten tapauksiin perehtyneet lääkärit uskoivat, että penistä ei voi korjata, mutta sen sijaan toimiva vagina voidaan luoda kirurgisesti. Näin Reimeristä voitaisiin saada paremmalla lopputuloksella toiminnallisesti seksuaalisesti kypsä tyttö kuin poika.


title: David Reimer

text: Lääkärit vakuuttelivat Reimerin vanhemmille, että sukupuolenvaihdosleikkaus voisi olla Bruce Reimerille paras ratkaisu. 22 kuukauden iässä Reimer oli orkidektomiassa, Reimerin kivekset poistettiin orkidektomiassa 22 kuukauden iässä. Reimerin annettiin varttua tyttönä, joten hänet ristittiin uudelleen Brendaksi. Henkinen tuki sukupuolenvaihdokselle ja leikkaukselle tuli John Moneyltä. Money jatkoi Reimerin seuraamista vuosittain kymmenen vuoden ajan konsultoimalla ja seuraamalla lopputulosta. Money oli erityisen kiinnostunut Reimerin tapauksesta, sillä hänellä oli mahdollisuus todistaa omia esityksiään sukupuoli-identiteetin rakentumisesta ympäristön vaikutuksesta. Erityisen ihanteelliseksi tutkimusympäristöksi Bruce Reimer soveltui kaksoisveljensä takia, sillä veljekset jakoivat samat geenit, perheympäristön ja saman kohdunsisäisen ympäristön. Lisäksi Bruce Reimer oli syntynyt täysin normaalisti ja oli ongelmitta tunnistettavissa pojaksi.


title: David Reimer

text: Tohtori Money pakotti kaksoset tekemään "työntäviä liikkeitä" sisältäneitä seksuaalisia harjoitteita, joissa David oli ottava osapuoli. David Reimer on kertonut, että hänen veljensä Brian oli heidän lapsuudessaan usein asettunut asentoon, jossa Brianin jalkoväli oli vasten nelinkontin olleen Brendan takapuolta. Money ohjasi Davidin erilaisiin seksiasentoihin, joissa hänen jalkansa levisivät Brianin kasvojen edessä. Money myös pakotti lapset riisuutumaan ja osallistumaan alapään tutkimiseen sekä esitti lapsipornografisia valokuvia. Money perusteli lapsuudenaikaisten seksuaalissävytteisten leikkien olevan tärkeitä aikuisen sukupuoli-identiteetin muotoutumisprosessille.


title: David Reimer

text: Vuosia sitten Money kertoi Reimerin tapauksesta "John/Joan tapauksena" onnistuneena naisellisen sukupuoliroolin kehittymisenä ja piti tapausta perusteluna sukupuolenvaihdosleikkaukseen ja kirurgisiin rekonstruktioihin jopa ei-intersukupuolisissa tapauksissa. Money on vertaillut lasten käyttäytymistä ja korostanut sukupuolten rajaa: "Tämän lapsen käyttäytyminen on niin puhtaan tyttömäistä ja niin erilaista kuin hänen kaksosveljensä poikamaiset tavat." Moneyn laboratoriossa työskennellyt entinen opiskelija on todennut muistiinpanoissaan, että kerran vuodessa olleiden kontrollointikäyntien aikana Reimerin vanhemmat valehtelivat rutiininomaisesti prosessin onnistumisesta. Kaksoisveli Brianille kehittyi myöhemmin skitsofrenia.


title: David Reimer

text: David Reimer oli kokenut Baltimoren hoitokäynnit enemmän traumaattisina kuin terapeuttisina. Perhe lopetti käynnit, kun Money alkoi painostamaan perhettä suostumaan leikkaukseen, jossa Brendalle olisi rakennettu emätin. Reimer virtsasi kaksivuotiaasta teinivuosiin asti reiästä, jonka kirurgit olivat sijoittaneet vatsaan. Estrogeeni oli aiheuttanut murrosiän aikaisen rintojen kehittymisen. Kun yhteydenpito ja perhevierailut loppuivat, John Money ei enää julkaissut mitään aiheeseen liittyvää, mikä tulkittiin tutkijapiireissä kokeen epäonnistumiseksi.


title: David Reimer

text: John Colapinton tukemana Reimer kuvasi kokemuksiaan kaksi vuosikymmentä myöhemmin: Moneyn näkemyksestä poiketen hän ei pitänyt itseään missään vaiheessa tyttönä. Hän oli ikätoveriensa hyljeksimä ja kiusaama, eikä edes hänen päälleen kylminä talvikuukausina puettu mekko tai naishormonit kyennyt muuttamaan hänen mielipidettään. Ennen 13-vuotispäiväänsä Reimer oli harkinnut itsemurhaa ja kokenut masennuksen. Hän kertoi vanhemmilleen, että voisi tehdä itsemurhan jos he vievät hänet taas John Moneyn katsottavaksi. Vuonna 1980 Reimerin vanhemmat kertoivat joidenkin endokrinologien ja psykiatrien kannustamana lapselleen totuuden sukupuolenvaihdoksesta. Reimer vaihtoi sukupuoli-identiteettinsä mieheksi ja alkoi käyttää itsestään nimeä David 14-vuotiaana. Vuonna 1987 Reimerille tehtiin sukupuolenkorjausleikkaukset takaisin mieheksi. Hoito sisälsi testosteronipistokset, rintojen poiston ja kaksi leikkausta peniksen rakentamiseksi. Hän avioitui Jane Fontainen kanssa 22. syyskuuta 1990 ja tuli isäpuoleksi Fontainen kolmelle lapselle.


title: David Reimer

text: Tapaus sai kansainvälistä huomiota vuonna 1997, kun biologi ja sukupuolitutkija Milton Diamond julkaisi Reimerin tarinasta artikkelin eräässä lääkärilehdessä. Reimer ei ollut ensin halukas julkaisemaan artikkelia, mutta suostui kuultuaan, miten laaja vaikutus sillä voisi olla muiden intersukupuolisten lasten kohtaloon. Reimer ja John Colapinto julkaisivat myös laajalti levinneen ja puhuttelevan tilinteon Rolling Stone -aikakauslehdessä joulukuussa 1997. Lisäksi he käsittelevät tarinaa yksityiskohtaisemmin kirjassaan "As Nature Made Him: The Boy Who Was Raised as a Girl" ().


title: David Reimer

text: Elinikäisen vaikean suhteensa vanhempiinsa lisäksi Reimer oli työtön, ja hän kävi läpi veljensä Brianin kuolemaa tämän menehdyttyä masennuslääkkeiden yliannostukseen 1. heinäkuuta 2002. Reimerin vaimo Jane Fontaine ilmoitti 2. toukokuuta 2004 haluavansa erota. Reimer ajoi 4. toukokuuta 2004 ruokakaupan pysäköintialueelle ja teki itsemurhan ampumalla itseään katkaistulla haulikolla päähän. Hän oli kuollessaan 38-vuotias.


title: David Reimer

text: Ensimmäiset kolmekymmentä vuotta tohtori Moneyn alkukertomuksen jälkeen sukupuolenvaihdoksen uskottiin onnistuneen. Moneyn näkemys sukupuoliroolin muokattavuudesta tuli vallitsevaksi näkemykseksi lääkäreiden keskuudessa. Tämän seurauksena pienten lasten sukupuolenkorjausleikkausten määrä kasvoi voimakkaasti ensin Yhdysvalloissa, mutta sitten myös muualla, kuten Suomessa. Sitä vastoin taas Reimerin kertomus ja sitä seurannut kirja ovat vaikuttanut useisiin lääketieteen käytäntöihin ja jopa vallitsevaan käsitykseen sukupuolen biologiasta vähentäen sukupuolenvaihdoksia ja leikkauksia erityisesti yksiselitteisille XY-kromosomin poikavauvoille mikropeniksen, erilaisten muiden harvinaisten synnynnäisten epämuodostumien tai peniksen varhaislapsuudessa menettämisen vuoksi.


title: David Reimer

text: Colapinton kirja kuvaa epämiellyttävät lapsuuden terapiaistunnot sekä Moneyn liioittelevat ja jopa vääristellyt lausunnot toimenpiteen onnistumisesta. Moneyn puolustajat ovat ehdottaneet, että jotkut väitteet terapiaistunnoista voisivat johtua valemuistisyndroomasta ja perheen epärehellisistä kertomuksista kontrollikäyntien yhteydessä. Tapausta on käsitellyt myös Judith Butler vuonna 2004 julkaisemassa teoksessaan "Undoing Gender" (Sukupuolen perikato), jossa tarkastellaan sukupuoliroolia, sukupuolta, psykoanalyysia ja intersukupuolisten ihmisten lääketieteellistä hoitoa. Reimerin tapausta on tarkasteltu Butlerin performatiivisuuden teoriassa, jossa hän alun perin tutki sukupuoliroolihäiriötä.


title: Ruskoselkäkukastaja

text: Ruskoselkäkukastaja ("Dicaeum everetti") on kukastajien heimoon kuuluva varpuslintu.


title: Ruskoselkäkukastaja

text: Ruskoselkäkukastajaa tavataan Bruneissa, Indonesiassa ja Malesiassa. Se on vähentynyt elinympäristöjen tuhoutumisen takia ja on luokiteltu silmälläpidettäväksi.


title: Ruskoselkäkukastaja

text: Ruskoselkäkukastaja elää metsissä, kahviplantaaseilla ja puutarhoissa alle 1 100 metrin korkeudella merenpinnasta.


title: Mayovuorenkukastaja

text: Mayovuorenkukastaja ("Dicaeum proprium") on kukastajien heimoon kuuluva varpuslintu.


title: Mayovuorenkukastaja

text: Mayovuorenkukastajaa tavataan kotoperäisenä Mindanaolla, Filippiineillä. Lajia pidettiin harvinaisempana, mutta 2010-luvulla tehtyjen tutkimusten perusteella sitä on melko yleisenä erityisesti Mount Kitanglad- ja Mount Apo -vuorten rinteillä. Sen kannankehitys on laskeva, mutta laji on luokiteltu elinvoimaiseksi.


title: Viirukukastaja

text: Viirukukastaja ("Dicaeum chrysorrheum") on kukastajien heimoon kuuluva varpuslintu.


title: Viirukukastaja

text: Viirukukastajaa tavataan laajalla alueella Kaakkois-Aasiassa. Lajin kannankehitys on vakaa, ja se on luokiteltu elinvoimaiseksi.


title: Sulttaanikukastaja

text: Sulttaanikukastaja ("Dicaeum melanoxanthum") on kukastajien heimoon kuuluva varpuslintu.


title: Sulttaanikukastaja

text: Sulttaanikukastajaa tavataan Etelä- ja Kaakkois-Aasian pohjoisosissa sekä Kiinassa. Lajin kannankehitys on vakaa, ja se on luokiteltu elinvoimaiseksi.


title: Australian Blue Asbestos

text: Australian Blue Asbestos Pty. Ltd. (ABA) yhtiön perusti Lang Hancock, ja se toimi vuosina (1938–1966). ABA louhi, pakkasi ja jälleenlähetti krokidoliittia joka tunnetaan "sinisenä asbestina" Länsi-Australiassa sijaitsevassa Wittenoomin kaupungissa. Kaivosyhtiön osti vuonna 1943 kaivosalalla toimiva CSR Limited -yhtiö joka jatkoi louhintaa vuoteen 1966 asti. Syytettynä vakavasta piittaamattomuudesta asbestipölyn aiheuttamasta työntekijöidensä ja läheisen Wittenoomin kaupungin asukkaiden terveysuhasta, kaivos määrättiin suljettavaksi.


title: Srilankankukastaja

text: Srilankankukastaja ("Dicaeum vincens") on kukastajien heimoon kuuluva varpuslintu.


title: Srilankankukastaja

text: Srilankankukastajaa tavataan kotoperäisenä Sri Lankassa. Laji on luokiteltu silmälläpidettäväksi, koska sitä tavataan pienellä alueella, jossa elinympäristöt ovat jatkuvasti heikentymässä. Srilankankukastaja on kuitenkin edelleen yleinen alle 900 metrin korkeudella.


title: Srilankankukastaja

text: Srilankankukastaja elää pääasiassa alankojen ja esivuoristojen kosteissa ja korkeissa metsissä 2 300 metrin korkeudelle asti.


title: Oliivilakkikukastaja

text: Oliivilakkikukastaja ("Dicaeum nigrilore") on kukastajien heimoon kuuluva varpuslintu.


title: Oliivilakkikukastaja

text: Oliivilakkikukastajaa tavataan Filippiineillä. Lajin kannankehitys on vakaa, eikä sen uskota olevan vaarassa. Se on luokiteltu elinvoimaiseksi.


title: Ulrich Eisenlohr

text: Ulrich Eisenlohr on saksalainen pianisti. Hän opiskeli pianonsoittoa Rolf Hartmannin johdolla ja liedejä Konrad Richterin johdolla. Hän on erikoistunut laulujen säestämiseen ja kamarimusiikkiin. Hän toimi muun muassa Franz Schubertin laulujen levytyssarjan taiteellisena johtajana Naxos-levymerkillä. Hän on julkaissut levytyksiä myös muiden levy-yhtiöiden kautta ja saanut niistä useita palkintoja. Eisenlohr on esiintynyt Euroopassa, Amerikassa ja Japanissa. Hän on lauluprojekteissaan tehnyt yhteistyötä muiden muassa Christian Elsnerin, Matthias Görnen, Dietrich Henschelin, Wolfgang Holzmairin, Hanno Müller-Brachmannin, Christoph Pregardienin, Detlef Rothin, Sibylla Rubensin, Roman Trekelin, Rainer Trostin, Iris Vermillionin, Michael Volle ja Ruth Ziesak.


title: Ulrich Eisenlohr

text: Eisenlohr on luennoinut konservatorioissa Frankfurtissa sekä Karlsruhessa ja johtanut liedluokkaa Mannheimin musiikkikorkeakoulussa. Hän on johtanut mestarikursseja Euroopassa ja Japanissa. Niissä hän on tehnyt myös yhteistyötä laulajien, kuten Ruth Ziesakin, Jard van Nesin ja Rudolf Piernayn kanssa.


title: Glauberiitti

text: Glauberiitti on glaubersuolan valmistukseen käytetty mineraali. Tätä suolaa käytetään tekstiiliteollisuudessa väriaineiden pureuttamiseen ja lääketeollisuudessa. Kemiallinen kaava on NaCa(SO).


title: Glauberiitti

text: Glauberiittia esiintyy sedimenttikivilajeissa ja suolajärvissä. Sitä on usein samoissa paikoissa kuin kipsi ja kalsiitti. Sitä on Löydetty Venäjältä, Itävallasta, Ranskasta, Espanjasta ja Yhdysvalloista.


title: Saimi Puusniekka

text: Saimi Lahja Puusniekka (11. toukokuuta 1919 Pyhäjärvi Vpl. – 1. kesäkuuta 1998 Tampere) oli suomalainen runoilija.


title: Gaylussiitti

text:
Gaylussiitti eli natrokalsiitti on mineraali, joka on nimetty ranskalaisen luonnontieteilijän Joseph Louis Gay-Lussacin mukaan. Kemiallinen kaava on
NaCa(CO)•5HO. Jos mineraalista poistetaan vesi, siitä tulee kalsiumkarbonaattia.


title: Gaylussiitti

text: Gaylussiittia esiintyy Namibiassa, Keniassa, Tansaniassa, Yhdysvalloissa, Mongoliassa ja Etelämantereella.


title: Friedrich Ratzel

text: Friedrich Ratzel (30. elokuuta 1844 Karlsruhe, Baden – 9. elokuuta 1904 Ammerland) oli saksalainen maantieteilijä ja etnografi, joka muistetaan parhaiten käsitteen "lebensraum" (”elintila”) käyttöönotosta. Käsitteestä muodostui myöhemmin keskeinen osa kansallissosialistien terminologiaa.


title: Friedrich Ratzel

text: Ratzel opiskeli alkujaan eläintiedettä. Hän julkaisi vuonna 1869 selostuksen Charles Darwinin opeista ja kiinnostui eläinlajien muuttoa koskevista teorioista. Ratzel matkusteli lehtien kirjeenvaihtajana eri puolilla Eurooppaa ja osallistui vapaaehtoisena Ranskan–Saksan sotaan 1870–1871. Merkittävästi hänen ajatteluunsa vaikutti vuosina 1874–1875 Pohjois- ja Keski-Amerikkaan tehty kiertomatka, jonka aikana hän toimi "Kölnische Zeitung" -lehden kirjeenvaihtajana. Palattuaan Saksaan Ratzel toimi professorina Münchenin teknillisessä korkeakoulussa 1875–1886 ja vuodesta 1886 kuolemaansa asti Leipzigin yliopistossa.


title: Friedrich Ratzel

text: Ratzelin keskeisiä kiinnostuksenkohteita olivat ihmisten muuttoliikkeet sekä fyysisen ympäristön vaikutus ihmisiin. Vuosina 1882 ja 1891 ilmestyneessä kaksiosaisessa teoksessa "Anthropogeographie" hän pohti muuttoliikkeiden ja ympäristön vaikutusta väestön jakautumiseen sekä ympäristön vaikutusta yksilöihin ja yhteiskuntiin. Hänen keskeisin etnografinen tutkimuksensa on vuosina 1885–1888 ilmestynyt kolmiosainen "Völkerkunde". Ratzel sai vaikutteita Darwinin evoluutioteoriasta sekä saksalaisen eläintieteilijä Ernst Haeckelin teorioista, mutta kyseenalaisti myöhemmin heidän ajattelutapansa liian mekanistisena. Myöhemmällä urallaan Ratzel etsi selityksiä pikemmin filosofisista teorioista kuin biologiasta.


title: Friedrich Ratzel

text: Vuonna 1901 Ratzel julkaisi eliömaantieteellisen esseen "Lebensraum", joka on usein mainittu geopolitiikan lähtölaukaukseksi. Hän käytti ”elintilaa” käsitteenä, joka liitti ihmisryhmät niiden luomiin alueellisiin yksiköihin. Ratzel nosti esiin valtioiden taipumuksen laajentaa tai supistaa aluettaan kykyjensä mukaan, mutta elintilan käsitteeseen ei hänen ajattelussaan liittynyt samanlaisia poliittisia aspekteja kuin myöhemmin natsien teorioissa. Ruotsalaisen Rudolf Kjellénin Ratzelin käsitteestä tekemän tulkinnan on katsottu vaikuttaneen natsiteorioihin.


title: Friedrich Ratzel

text: Ratzelin muita merkittäviä töitä olivat "Politische Geographie" (1897) ja "Die Erde und das Leben: Eine vergleichende Erdkunde" (1901–1902). Hän kirjoitti myös useita poliittis-maantieteellisiä tutkimuksia Yhdysvalloista.


title: Popa (vuori)

text: Popa on tulivuori Myanmarissa. Sen rinteellä olevan laavamuodostelman päälle on rakennettu buddhalaistemppeli. Temppeli on 37 Nat-hengen koti ja sinne päästäkseen on noustava 777 porrasta ilman kenkiä.


title: Barry Sheene

text: Barry Sheene (11. syyskuuta 1950 – 10. maaliskuuta 2003) oli brittiläinen ratamoottoripyöräilyn kaksinkertainen maailmanmestari. Hän voitti maailmanmestaruuden 500-kuutioisten MM-sarjassa vuosina 1976 ja 1977. Hän sijoittui MM-sarjassa toiseksi 125-kuutioisissa vuonna 1971 ja 500-kuutioisissa vuonna 1978 sekä kolmanneksi 500-kuutioisissa vuonna 1979. Menestysvuosinaan hän ajoi Suzukilla.


title: Barry Sheene

text: Barry Sheene kuoli 52-vuotiaana syöpään.


title: Tapan Kaikki

text: Tapan Kaikki on ammuntapelisarja, jonka kehittäjä on suomalainen Error Free -tiimi. Pelisarjan nimi valittiin herättämään huomiota, mutta toisaalta se myös kuvaa peli-ideaa: pelaajan tavoitteena on eliminoida kaikki vihollishahmot. Pelien kuvakulma toimintaan on lintuperspektiivistä.


title: Tapan Kaikki

text: "Tapan Kaikki" -pelit kehitettiin harrastustoimintana, ja niitä jaeltiin ilmaiseksi ladattavina versioina. Innoitusta pelisarjan kehittämiseen kehittäjät ovat kertoneet saaneensa erityisesti "Cyber Dogs" -toimintapelistä.


title: Tapan Kaikki

text: Pelisarjan kolmas osa "The Ultimate Tapan Kaikki" sisälsi kenttäeditorin ja mahdollisuuden pelata lähiverkossa enimmällään kahdeksan pelaajan kesken.


title: Erkki Hatakka

text: Erkki Tapani Hatakka (3. marraskuuta 1937 Jääski – 15. toukokuuta 2011 Espoo) oli suomalainen toimittaja ja valtiotieteen maisteri. Hatakka oli Yleisradion palveluksessa yli 30 vuotta ulkomaantoimittajana, toimituspäällikkönä ja ohjelmapäällikkönä.


title: Erkki Hatakka

text: Hatakka aloitti toimittajan uransa Etelä-Saimaa-lehden kesätoimittajana 1958. Hän tuli Yleisradion palvelukseen 1961 kesätoimittajaksi ja vuonna 1962 hänestä tuli radion ajankohtaisohjelmien ulkomaantoimittaja ja myöhemmin radion uutistoimituksen toimituspäällikkö. Hän aloitti tällöin viikoittain radiossa lähetettävän Maailmanpolitiikan arkipäivää-ohjelman. Vuonna 1968 Hatakka oli perustamassa radioon Aamun peili-ohjelmaa. 1980-luvun alussa ohjelmapäällikkönä toiminut Hatakka valmisteli ja hoiti Ylen Teksti-tv:n käynnistämisen. Hatakka toimi viimeksi TV1:n opetusohjelmien ohjelmapäällikkönä.


title: Erkki Hatakka

text: Pitkän reportaasimatkan Etelä-Afrikkaan ja Lounais-Afrikkaan vuonna 1965 tehnyt Hatakka oli matkan jälkeen perustamassa Suomeen Etelä-Afrikka-seuraa ja toimi sen puheenjohtajana. Vuonna 1994 hän oli perustamassa Karjala-klubia ja samoihin aikoihin myös Tverinkarjalaisten ystävät-nimistä seuraa. Hatakka kuului sosialidemokraatteihin ja hän oli muun muassa Espoon kaupunginhallituksen jäsenenä.


title: Nat (henki)

text: Nat-henki on ollut aikoinaan korkea-arvoinen henkilö, joka on kärsinyt väkivaltaisen ja epäreilun kuoleman. Näitä Myanmarissa palvottavia Nat-henkiä on 37. Henkiä varten on rakennettu temppeleitä ja pyhäköitä, joihin jätetään uhrilahjoja, kuten ruokaa ja juomia. Nat-henkien palvonta liittyy Myanmarissa buddhalaisuuteen.


title: Markku Kallio (taloustieteilijä)

text: Markku Juhani Kallio (s. 2. marraskuuta 1945 Raisio) on suomalainen taloustieteilijä. Hän on ollut vuodesta 1978 Helsingin kauppakorkeakoulun liiketaloustieteen professori, sitä ennen 1976–1978 apulaisprofessori ja oli vararehtori 1981–1982. Hänen tutkimusalaansa ovat monimutkaisten etenkin taloudellisten ongelmien mallintaminen ja mallien ratkaiseminen.


title: Markku Kallio (taloustieteilijä)

text: Kallio kirjoitti ylioppilaaksi Naantalin yhteiskoulusta 1964 ja valmistui teknillisestä korkeakoulusta diplomi-insinööriksi 1968, Helsingin kauppakorkeakoulusta ekonomiksi 1971 ja yhdysvaltalaisesta Stanfordin yliopistosta Doctor of Philosophyksi 1975.


title: Luettelo Paradox Interactiven peleistä

text: Tämä on luettelo Paradox Interactiven valmistamista, kehittämistä ja jakamista videopeleistä ja niiden lisäosista.


title: Tauno Kallio

text: Tauno Urpo Tapio Kallio (s. 1923) on suomalainen metsätieteilijä ja oli Metsäntutkimuslaitoksen metsänsuojelun tutkimusosaston metsäpatologian professori vuodesta 1975. Helsingin yliopiston dosentti hän oli 1972–1985.


title: Ranskalainen poskisuudelma

text: Ranskalainen poskisuudelma (, suom. antaa poskisuudelma) on yhdestä neljään poskisuudelmasta koostuva tervehdystapa. Ensimmäinen poskisuudelma kohdentuu yleensä oikealle poskelle, toinen vasemmalle. Poskisuudelmien määrä vaihtelee alueittain. Esimerkiksi Pariisissa poskisuudelmia annetaan tavallisesti neljä.


title: Ranskalainen poskisuudelma

text: Vuoden 2009 sikainfluenssaepidemian aikana moni ranskalainen vähensi tämän ranskalaiseen kulttuuriin oleellisesti kuuluvan tervehdystavan noudattamista.


title: Inle

text: Inle on Myanmarin toiseksi suurin järvi. Se on tullut suosituksi nähtävyydeksi järvellä asuvasta Intha-kansasta, joiden tomaatti- ja kukkaviljelmät kelluvat järvessä. Asuntonsa he ovat rakentaneet järven päälle paalujen varaan. Heillä on myös omintakeinen tapa soutaa seisten, toinen jalka kietoutuneena melan ympäri.


title: Skierri – vaivaiskoivujen maa

text: Skierri – vaivaiskoivujen maa on ohjaaja Markku Lehmuskallion vuonna 1982 ensi-iltansa saanut suomalais-ruotsalainen elokuva, joka kertoo saamelaisen ja suomalaisen kulttuurin ja kahden erilaisen maailmankatsomuksen yhteentörmäyksestä Käsivarren Lapissa. "Skierri" oli ensimmäinen suomalainen näytelmäelokuva, jossa saamelaiset puhuvat saamea.


title: Skierri – vaivaiskoivujen maa

text: Elokuvan käsikirjoittivat Jouni S. Labba ja Juhani Lihtonen. Labba toimi myös elokuvan tuottajana ja näytteli pääosaa. Elokuvan tuotti Giron Films Oy. "Skierri"-elokuvan julisteet suunnitteli Markku Lehmuskallion ja Matti A. Pitkäsen valokuvien pohjalta Erkki Ruuhinen.


title: Skierri – vaivaiskoivujen maa

text: "Skierri" sai elokuvatuotannon laatutukipalkinnon 1982. Vuoden 1983 Jussi-gaalassa elokuvan äänestä vastanneet Antero Honkanen, Veikko Partanen ja Sulo Aikio palkittiin parhaasta äänisuunnittelusta. Elokuva sai Ruotsin television Kultainen Antenni -palkinnon vuoden 1984 parhaasta freelance-työstä. Markku Lehmuskallio sai elokuvasta tunnustuspalkinnon arktisia alueita koskevien elokuvien ensimmäisillä kansainvälisillä festivaaleilla Dieppessä 1983.


title: Katariina Kettunen

text: Sofia Katharina Lautonen, kirjailijanimi Katariina Kettunen (s. 10. elokuuta 1919 Juva) on suomalainen kirjailija.


title: Kalliokosken voimalaitos

text: Kalliokosken voimalaitos on Pyhäjoessa Pyhäjärvellä sijaiseva Koskienergia Oy:n omistama voimalaitos. Sen rakennutti Revon Sähkö Oy ja se on valmistunut 1977. Sen teho on 0,7 MW.


title: Saamelaistaiteen tuki

text: Saamelaistaiteen tukiyhdistys ry (Sámedáidaga doarjjasearvi rs) on saamelaiskulttuuria edistävä suomalainen yhdistys. Se on mukana järjestämässä muun muassa Skábmagovat-elokuvajuhlaa ja ylläpitää Sámi Film -tietokantaa saamelaisista elokuvista.


title: Saamelaistaiteen tuki

text: Yhdistys sai 15 000 euron suuruisen taiteen valtionpalkinnon vuonna 2012.


title: Saamelaistaiteen tuki

text: Sámi Film -tietokantaan kerätään tietoja saamelaisista elokuvista. Saamelaistaiteen tukiyhdistyksen yhteistyökumppanina tietokannan toteutuksessa on Oulun yliopiston Giellagas-instituutti.


title: Saamelaistaiteen tuki

text: Skábmagovat -elokuvajuhlan myötä Saamelaistaiteen Tuki ry:lle on kertynyt iso kokoelma saamelaista elokuvaa, joide tiedot on koottu Sámi Film -tietokantaan. Suomen-, saamen- ja englanninkielinen tietokanta kattaa normaalit elokuvan tekijä- ja sisältötiedot, asiasanoihin perustuvan luokittelun sekä vapaan sanahaun. Verkossa toimivaa tietokantaa aiotaan kehittää myös sellaiseksi, että elokuvia voisi katsoa tietokannan kautta.


title: Rihards Dubra

text: Rihards Dubra (s. 28. helmikuuta 1964 Riika) on latvialainen säveltäjä. Hän aloitti pianonsoiton opintonsa Jurmalassa 7-vuotiaana. Vuodesta 1978 lähtien hän opiskeli musiikin teoriaa Riian Emils Darzins -erikoismusiikkikoulussa. Vuosina 1982–9 ja 1994–6 hän opiskeli Latvian musiikkiakatemiassa säveltämistä. Häntä opetti Adolfs Skulte. Dubra asuu Jurmalassa ja on opettanut siellä musiikin teoriaa ja sävellystä.


title: Rihards Dubra

text: Dubra säveltää enimmäkseen hengellistä musiikkia, jota edustavat muiden muassa "Messu" kuorolle ja orkesterille sekä "Missa Sinceritatis" tenorille, oboelle, kuorolle, lyömäsoittimille ja uruille. Dubran tuotantoon kuuluu myös kymmenittäin motetteja, "Symphonia" orkesterille, "Neljä pientä sinfoniaa" pienelle orkesterille, pieniä kantaatteja, satubaletti lapsille sekä pianokappaleita. Hyperion Records on levyttänyt Dubran kuoromusiikkia.


title: Giellagas-instituutti

text: Giellagas-instituutti on Oulun yliopiston humanistiseen tiedekuntaan kuuluva yksikkö, joka on erikoistunut saamelaiskielten ja saamelaisen kulttuurin tutkimukseen ja opetukseen.


title: Giellagas-instituutti

text: Instituutti perustettiin vuonna 2001, ja sillä on päävastuu saamen kielen ja saamelaisen kulttuurin ylimmästä opetuksesta ja tutkimuksesta Suomessa. Giellagas-instituutin oppiaineita, saamen kieltä ja kulttuuria, voi molempia opiskella pääaineina sekä saamen kieltä myös sivuaineena. Elokuussa 2013 Giellagas-instituutti aloitti inarinsaamen verkko-opetuksen.


title: Giellagas-instituutti

text: Instituutti ylläpitää saamelaista kulttuuriarkistoa (Sápmelaš kulturarkiiva).


title: Giellagas-instituutti

text:
Professori Veli-Pekka Lehtolan johdolla instituutti on tutkimusta saamelaismielikuvista Suomessa 1910–1940-luvuilla.
Toisessa projektissa tutkitaan saamelaisten ja nenetsien käsityksiä ja tulkintoja maiseman ja kulttuurin välisestä suhteesta. "Saamelais-suomalaiset suhteet" –projektissa tutkitaan valtion sekä maakunnallisten ja paikallisten viranomaisten suhdetta saamelaisiin. Monitieteinen "Saamelaisten hengellisyys" -projekti tutkii saamelaisten uskonnollisen tilanteen ja hengellisyyden muuttumista 1600-luvulta 1900-luvulle. Instituutin määräaikainen professori Anni-Siiri Länsman on mukana "Metropolia Arctica" – tutkimusverkostossa, jossa tutkitaan pohjoisten alueiden urbanisoitumiskehitystä ja sen seurauksia. Verkoston muut tutkijat tulevat Kanadasta, Grönlannista, Alaskasta, Ranskasta ja Islannista.


title: Giellagas-instituutti

text: Saamen kielen tutkimuksessa painopisteinä ovat saamelaiskielten sanaston historiallinen tausta ja suhteet muihin uralilaisiin kieliin, saamelaiskielten äännehistoria ja sen uralilainen tausta, saamelaiskielten fonologia sekä pohjoissaamen lauseoppi, saamen omaksuminen ensimmäisenä kielenä, saamelaiset paikannimet, saame vieraana kielenä sekä pohjoissaamen, inarinsaamen ja koltansaamen sanasto.


title: Giellagas-instituutti

text: Giellagas-instituutissa syntyneistä yhdeksästä ensimmäisestä tohtorinväitöksestä viisi on kirjoitettu saameksi.


title: Tony Mitchell

text: Tony Mitchell (s. 7. huhtikuuta 1992 Milwaukee, Wisconsin) on yhdysvaltalainen koripalloilija, pelipaikaltaan pieni laitahyökkääjä. Hän edustaa tällä hetkellä NBA-liigassa pelaavaa Detroit Pistonsia.


title: Tony Mitchell

text: Ennen ammattilaisuraansa Mitchell pelasi yliopistokoripalloa Pohjois-Texasin yliopiston joukkueessa, "North Texas Mean Greenissä". Hän oli jo sitoutunut menemään Missourin yliopistoon, mutta pelikelpoisuusongelmien takia joutui valitsemaan alemman tason joukkueen. Wisconsinissa syntynyt, mutta Dallasin lähistöllä Texasissa kasvanut Mitchell päätti valita lähiseudun yliopiston, North Texasin.


title: Tony Mitchell

text: Detroit Pistons varasi Mitchellin NBA:n vuoden toisella kierroksella, tilaisuuden 37. pelaajana.


title: Luettelo Yhdysvaltojen piirikunnista

text: Tämä artikkeli on luettelo Yhdysvaltojen piirikunnista. Piirikunnat ovat luettelossa osavaltioittain. Eri osavaltioissa voi olla samannimisiä piirikuntia; tällöin piirikunnan artikkelin nimessä on lopussa suluissa osavaltion nimi. Luettelossa on mukana myös District of Columbia, vaikka se ei muodosta osavaltiota.


title: Chippewan piirikunta

text: Chippewan piirikuntia (Chippewa County) on kolmessa Yhdysvaltain osavaltiossa:


title: Essexin piirikunta

text: Essexin piirikunta (Essex County) voi tarkoittaa seuraavia:


title: Regina Häusl

text: Regina Häusl (s. 17. joulukuuta 1973 Bad Reichenhall, Baijeri, Saksan liittotasavalta) on saksalainen alppihiihtäjä, syöksylaskun maailmancupin voittaja.


title: Regina Häusl

text: Häusl voitti syöksylaskun maailmancupin kokonaiskilpailun kaudella 1999–2000 ja sijoittui toiseksi 1992–1993. Alppiyhdistetyn maailmancupissa hän oli viides kaudella 1991–1992. Hän voitti syöksylaskun maailmancupin osakilpailun Cortina d’Ampezzossa 9. tammikuuta 1993, sijoittui samassa lajissa kuusi kertaa toiseksi ja kolme kertaa kolmanneksi. Supersuurpujottelun maailmancupin osakilpailuissa hän oli kerran toinen ja kaksi kertaa kolmas.


title: Regina Häusl

text: Häusl voitti suurpujottelun ja supersuurpujottelun nuorten maailmanmestaruuden Mariborissa 1992. Hän oli supersuurpujottelun MM-kilpailussa kymmenes Moriokassa 1993 ja kolmastoista Sierra Nevadassa 1996. Sestrieren MM-kilpailuissa 1997 hän sijoittui syöksylaskussa 11:nneksi ja Naganon olympialaisissa 1998 supersuurpujottelussa neljänneksi. Vailin MM-kilpailuissa 1999 hän oli syöksylaskussa viides ja supersuurpujottelussa 13:s. Salt Lake Cityn olympialaisissa 2002 hän sijoittui syöksylaskussa kymmenenneksi.


title: Queensin piirikunta

text: Queensin piirikunta on neljän hallinnollisen alueen nimi:


title: Chantal Bournissen

text: Chantal Bournissen (s. 6. huhtikuuta 1967 Arolla, Valais) on sveitsiläinen alppihiihtäjä. Hän edusti aktiiviurallaan Skiclub Héremencea.


title: Chantal Bournissen

text: Bournissen sai nuorten MM-kilpailuissa pronssia syöksylaskussa ja pujottelussa Jasnassa 1985. Calgaryn olympialaisissa 1988 hän sijoittui syöksylaskussa 11:nneksi. Hän voitti alppiyhdistetyn maailmanmestaruuden Saalbachissa 1991. Lisäksi hän oli neljäs syöksylaskussa ja viides supersuurpujottelussa. Albertvillen olympialaisissa 1992 hän sijoittui alppiyhdistetyssä neljänneksi.


title: Chantal Bournissen

text: Bournissen voitti syöksylaskun maailmancupin kaudella 1990–1991. Maailmancupin kokonaiskilpailussa hän sijoittui samalla kaudella neljänneksi. Hän voitti kaikkiaan seitsemän maailmancupin osakilpailua, sijoittui kolme kertaa toiseksi ja neljä kertaa kolmanneksi.


title: Chantal Bournissen

text: Lähde: FIS


title: Toivala-Vuorela

text: Toivala-Vuorela on taajama Pohjois-Savossa. Taajama sijaitsee Siilinjärven eteläosassa, mutta osa sen asukkaista asuu myös Kuopion puolella. Taajama koostuu kahdesta osasta: Toivalasta ja Vuorelasta.


title: Mackenzie-Papineau-pataljoona

text: Mackenzie-Papineau-pataljoona (, lyh. Mac-Pap) oli Espanjan sisällissotaan tasavaltalaisten puolella osallistunut kanadalaisista ja yhdysvaltalaisista vapaaehtoisista koottu joukkoyksikkö. Se oli osa Kansainvälisiin prikaateihin lukeutunutta XV kansainvälistä prikaatia.


title: Mackenzie-Papineau-pataljoona

text: Espanjan sisällissodan sytyttyä heinäkuussa 1936 oli Kanadaan perustettu järjestö tukemaan tasavaltalaisia sekä värväämään vapaaehtoisia taistelijoita. Huhtikuussa 1937 maan hallitus kuitenkin sääti lain, joka kielsi Kanadan kansalaisten osallistuminen ulkomaisiin sotiin. Tämän jälkeen vapaaehtoisten värvääminen siirtyi Kanadan kommunistiselle puolueelle ja solidaarisuusjärjestö keskittyi vain lääkintähenkilökunnan kokoamiseen ja lähettämiseen Espanjaan. Kanadan viranomaiset kieltäytyivät myöntämästä passeja henkilöille, joiden epäiltiin olevan lähdössä sotaan ja niin vapaaehtoisten piti matkustaa väärällä henkilöllisyydellä. Värväytymistä haittasi myös vasemmistolaisiin piireihin soluttautuneet ratsupoliisit.


title: Mackenzie-Papineau-pataljoona

text:
Yhdysvaltalaisista vapaaehtoisista poiketen kanadalaiset koostuivat lähes kokonaan työläisistä. Yhdysvaltalaisten joukossa sen sijaan oli runsaasti myös opiskelijoita sekä älymystön edustajia.
Mackenzie-Papineau-pataljoona tunnettiin vahvana ja pätevänä taisteluosastona, koska värväyksen yhteydessä joukosta oli karsittu pois muun muassa kaikki seikkailijat ja jokaisella mukaan valitulla piti olla pitkä historia työväenliikkeessä. Näin ollen myös pataljoonan keski-ikä muodostui poikkeuksellisen korkeaksi, suurin osa sotilaista oli yli 30-vuotiaita.


title: Mackenzie-Papineau-pataljoona

text: Mackenzie-Papineau-pataljoona muodostettiin kesällä 1937 Albacetessä. Se nimettiin kahden vuonna 1837 brittiläistä siirtomaavaltaa vastaan sotineen quebecläisen kapinallisen, William Lyon Mackenzien ja Louis-Joseph Papineau`n mukaan. Kanadalaiset vapaaehtoiset taistelivat aluksi yhdysvaltalaisista koottujen kahden pataljoonan riveissä, kunnes heille perustettiin oma yksikkö. Kuitenkin myös Mackenzie-Papineau-pataljoonan sotilaista puolet oli yhdysvaltalaisia, kanadalaisia oli kaikkiaan noin 1 200. Yksikön riveissä oli myös paljon siirtolaistaustaisia taistelijoita. Suurimmat ryhmät olivat ukrainalaiset sekä kanadansuomalaiset, joita oli tiettävästi 73. Yhteensä kanadalaisia taisteli kaikissa yksiköissä 1 546, joista 721 kaatui.


title: Mackenzie-Papineau-pataljoona

text: Mackenzie-Papineau-pataljoona osallistui aluksi sotatoimiin Jaramassa ja Brunetessa. Vuonna 1938 pataljoona kävi kolme suurta taistelua, ensin tammi-helmikuussa Teruelin kaupungin lähistöllä ja sen jälkeen maalis-huhtikuussa Aragonian maakunnassa, jossa tasavaltalaisten joukot kärsivät merkittävän tappion. Viimeinen pataljoonan taisteluista oli suuri Ebrojoella käyty peräytymistaistelu heinä-syyskuun välillä, jolloin natsi-Saksan ja fasistisen Italian tukemat kansallismielisten joukot jyräsivät tasavaltalaiset ja pakottivat heidät vetäytymään.


title: Mackenzie-Papineau-pataljoona

text: Espanjassa taistelleet kanadalaiset vapaaehtoiset pääsivät palaamaan kotimaahansa tammikuussa 1939. Vaikka taistelijaksi värväytyminen oli ollut laitonta, heitä ei rangaistu. Useita Mackenzie-Papineau-pataljoonan veteraaneja joutui kuitenkin poliisikuulusteluihin. Osaa heistä ei myöhemmin toisen maailmansodan aikana kelpuutettu Kanadan armeijan taistelujoukkoihin "poliittisesti epäluotettavina".


title: Mackenzie-Papineau-pataljoona

text: Kanadalaisten vapaaehtoisten valtakunnallinen muistomerkki sijaitsee maan pääkaupungissa Ottawassa. Vuonna 2001 paljastetun monumentin lisäksi Mackenzie-Papineau-pataljoonalla on muistomerkki Victorian kaupungissa. Ottawan monumenttiin on kaiverrettu kaikkien 1 546 tasavaltalaisten joukoissa taistelleen kanadalaisen nimet.


title: Mackenzie-Papineau-pataljoona

text: Viimeinen elossa ollut Mackenzie-Papineau-pataljoonan veteraani oli kanadansuomalainen Jules Päiviö, joka kuoli 97-vuotiaana syyskuussa 2013. Tunnetuin Espanjan sisällissodassa mukana ollut kanadalainen oli lääkintäjoukoissa palvellut kirurgi Norman Bethune. Hän kehitti sodan aikana useita parannuksia kenttäsairaaloihin, joista merkittävin oli kenttäoloihin tarkoitettu verensiirtoyksikkö.


title: Norman Bethune

text: Norman Bethune (4. maaliskuuta 1890 Gravenhurst, Kanada – 12. marraskuuta 1939 Hebei, Kiina) oli kanadalainen kirurgi ja lääkintäupseeri. Hänet tunnetaan erityisesti työstään sotilaslääketieteen pareissa ja alalle kehittämistään parannuksista. Bethunea pidetään yhtenä kaikkien aikojen suurimmista kanadalaisista.


title: Norman Bethune

text: Ontarion Gravenhurstissä syntynyt Bethune valmistui Toronton yliopistosta ja palveli ensimmäisessä maailmansodassa Kanadan armeijan lääkintäjoukoissa Ranskassa sekä myöhemmin Iso-Britannian Kuninkaallisessa laivastossa kirurgina. Sodan jälkeen Bethune työskenteli eri sairaaloissa Englannissa, Skotlannissa, Yhdysvalloissa ja Kanadassa sekä lääkärinä että opettajana. Hänen lääkärintyössään näkemä sosiaalinen eriarvoisuus sai pappissukuun syntyneen Bethunen kiinnostumaan vasemmistolaisuudesta 1930-luvun alun lamavuosina. Vuonna 1935 hän matkusti Neuvostoliittoon tutustumaan maan terveydenhuoltojärjestelmään. Palattuaan kotimaahansa Bethune liittyi Kanadan kommunistiseen puolueeseen.


title: Norman Bethune

text: Espanjan sisällissodan sytyttyä heinäkuussa 1936 Bethune matkusti Espanjaan ja tarjosi palveluksiaan diktaattori Francoa vastaan taisteleville tasavaltalaisille. Hän kehitti sodan aikana muun muassa siirrettävän kenttäolosuhteisiin tarkoitetun verensiirtolaitteiston. Tammikuussa 1938 Bethune lähti Espanjasta ja liittyi Kiinan sisällissodassa taistelleisiin Maon johtamiin kommunistien joukkoihin. Kiinassa hän kehitti erityisesti kenttäkirurgiaa sekä koulutti lääkintähenkilökuntaa. Sisällissodan lisäksi Bethune osallistui kirurgina toiseen Kiinan-Japanin sotaan. Marraskuussa 1939 hän viilsi leikkauksen yhteydessä haavan sormeensa ja kuoli myöhemmin verenmyrkytykseen 49-vuotiaana.


title: Norman Bethune

text: Norman Bethune on haudattu Shijiazhuangin kaupunkiin vallankumouksen marttyreille tarkoitetulle hautausmaalle. Hänen viereensä on haudattu myös kaksi muuta ulkomaalaista, skottilainen lähetyssaarnaja ja olympiamitalisti Eric Liddell sekä intialainen lääkäri Dwarkanath Kotnis. Bethune nauttii vielä tänäkin päivänä Kiinassa suurta arvostusta. Hän on yksi harvoista ulkomaalaisista, jolle maassa on pystytetty patsaita. Bethunen mukaan on Kiinassa nimetty myös useita lääketieteen oppilaitoksia. Hänellä on lisäksi muistomerkki Espanjan Malagassa sekä useita patsaita kotimaassaan Kanadassa.


title: Norman Bethune

text: Vuonna 1972 Kanadan hallitus nimesi hänet "Persons of National Historic Significance" -luetteloon, joka sisältää kansallisesti merkittäviä kanadalaisia. Kanadan yleisradioyhtiön järjestämässä "The Greatest Canadian" (Suurin kanadalainen) -äänestyksessä Bethune sijoittui vuonna 2004 sijalle 26. Hänestä on tehty useita televisiosarjoja sekä Kanadassa että Kiinassa. Vuonna 2006 valmistui 20-osainen "Dr. Norman Bethune", joka oli kaikkien aikojen kallein kiinalainen televisiosarja. "Bethune – sankarin synty" -niminen elokuva tuli ensi-iltaan vuonna 1990. Siinä Bethunea esitti Donald Sutherland ja elokuvan naispääosassa nähtiin Helen Mirren.


title: Keltavuoren kalliomaalaus

text: Keltavuoren kalliomaalaus sijaitsee Humaljärvellä Keltavuoren rannassa Lappeenrannassa Etelä-Karjalassa. Maalauksen löysi Heimo Lensu vuonna 1976 ja se ajoitettaan kivikaudelle tai pronssikauden alkuun. Jussi-Pekka Taavitsainen tarkensi ajoitusta vuonna 1977 neljännen vuosituhannen toisen puoliskon ja toisen vuosituhannen toisen puoliskon väliin ennen ajanlaskun alkua.


title: Keltavuoren kalliomaalaus

text: Maalauskohde sijaitsee Salpausselästä etelään ja kuuluu sen eteläiseen järvirikkoiseen alueeseen. Kallio sijaitsee Humaljärven etelärannalla järven itäosissa Keltavuoren muodostaman niemen itärannalla. Kallio nousee vedestä jyrkästi. Maapalsta kuuluu Lappeen seurakunnalle. Kalliota peittävät vaaleat valumajäljet.


title: Keltavuoren kalliomaalaus

text: Maalauskuviot on maalattu 1,15 − 2,5 metriä nykyisen vedenpinnan yläpuolelle noin 10 metrin matkalle. Ne muodostavat kolme kuvakenttää, jotka Pekka Kivikäs on jakanut osiin A, B ja C.


title: Keltavuoren kalliomaalaus

text: Ryhmä A sijaitsee maalauksista pohjoisimpana ja siitä erottuu muutamia ihmishahmoja. Osa kuvioista on vain punavärivärjäytymiä ja kuvioiden katkelmia. Alemmat kuviot esittävät neljää sivuittain kuvattua ja jonossa vasemmalle katsovaa ihmistä. Niistä vasemmalla erottuu koukkupolvinen ja käsiään ylös kohottava ihminen, jonka pituus on 40 senttimetriä.


title: Keltavuoren kalliomaalaus

text: Ryhmä B sijaitsee keskellä kuvioaluetta ryhmän A eteläpuolella. Tunnistettava kuvio on noin 40 senttimetriä korkea ihmishahmo, joka kohottaa käsiään ylöspäin. Vartalo on maalattu suoraksi ja pitkäksi ja sen pää on täyteisesti maalattu ympyrä. Sivulle ojennetut kädet on taivutettu kyynärtaipeistaan ylöspäin. Tämän lähellä erottuu 62 senttimetriä pitkä pystyviiva, joka muodostaa loivasti kääntyilevän sik-sak-kuvion ja jonka päässä on lievä vahvennus. Kuvio on kuin ilmetty käärme, jota ihminen pitelee kädessään. Tämän yläpuolella on 25 senttimetriä pitkä tunnistamaton kuvio.


title: Keltavuoren kalliomaalaus

text: Eteläisin kuvio sijaitsee vain 1,7 metriä vedenpinnan yläpuolella. Se esittää sarvipäistä ihmiskuviota, joka on 41 senttimetriä korkea. Hahmon pää on kuin varoituskolmion muotoinen, joka on maalattu ääriviivoin. Siitä pistää ylöspäin kaksi "piikkiä". Kädet on nostettu hahmon lanteille. Jalkoja ei enää kunnolla erota.


title: Caj Westerberg

text: Caj Torsten Westerberg (s. 14. kesäkuuta 1946 Porvoo) on suomalainen kirjailija ja suomentaja.


title: Caj Westerberg

text: Westerbergin vanhemmat olivat ylietsivä Torsten Westerberg ja ravintolaemäntä Margit Eriksson. Hänen ensimäinen puolisonsa 1965–1970 oli taidemaalari Riitta Raija Puupponen, toinen 1971–1988 filosofian tohtori Elina Waris ja kolmas vuodesta 1992 on taidegraafikko Marjatta Nuoreva. Westerbergin poika toisesta avioliitosta on ohjaaja ja käsikirjoittaja Paavo Westerberg. Valtion taiteilijaeläke Westerbergille myönnettiin 2007.


title: Caj Westerberg

text: Westerberg on tunnettu ensisijaisesti runoilijana. Westerberg on myös suomentanut runsaasti runoja ja näytelmiä. Hän on kaksikielinen, mutta on kirjoittanut lähinnä suomeksi. Ensimmäiset ruotsinkieliset runokokoelmansa Westerberg julkaisi vuonna 2017. Jo esikoisteos "Onnellisesti valittaen" toi Westerbergin julkisuuteen. Sitä pidettiin kuvausvoimaisena ja visuaalisesti rikkaana. Runoilijana häntä on verrattu Rabbe Enckelliin ja häntä arvostetaan muiden muassa Gunnar Ekelöfin, Tomas Tranströmerin ja Tua Forsströmin runouden suomentajana.


title: Teho (täsmennyssivu)

text: Teho voi tarkoittaa seuraavia:


title: Crown of Creation meets Friends

text: Crown of Creation meets Friends on Crown of Creation-yhtyeen toinen studioalbumi, joka julkaistiin tammikuussa vuonna 1998.


title: Crown of Creation meets Friends

text: Kaikki kappaleet kirjoittanut Thomas Czacharowski, ellei toisin mainittu.


title: Al J. Neiburg

text: Allen J. Neiburg (22. marraskuuta 1902 St. Albans, Vermont – 12. heinäkuuta 1978 New Haven, Connecticut) oli yhdysvaltalainen sanoittaja. Hän opiskeli Bostonin yliopistossa ja tuli tunnetuksi sanoittamistaan kappaleista ”I’m Confessin’ That I Love You” (yhdessä Doc Doughertyn ja Ellis Reynoldsin kanssa), ”It’s the Talk of the Town” ja ”Under a Blanket of Blue” (Jerry Livingstonin ja Marty Symesin kanssa). Hän johti myös omaa musiikkikustantamoaan.


title: Marty Symes

text: Marty Symes (1904–1953) oli yhdysvaltalainen sanoittaja.


title: Marty Symes

text: Symes syntyi New Yorkin Brooklynissä vuonna 1904. Hänen ensimmäinen merkittävä yhteistyökumppaninsa oli säveltäjä Jerry Livingston. Vuonna 1932 he tekivät kappaleen ”Darkness on the Delta”, josta tuli hitti Mildred Baileylle. Seuraavana vuonna Casa Loma Orchestra nauhoitti heidän kappaleensa ”Under the Blanket of Blue” ja ”It’s the Talk of the Town”. Molempien kappaleiden sanoitus syntyi yhteistyössä Al J. Neiburgin kanssa.


title: Marty Symes

text: Vuonna 1936 Symes sanoitti Isham Jonesin hitin ”There Is No Greater Love”. Kappaleen ovat nauhoittaneet Guy Lombardo, Billie Holiday, Al Hibbler ja lukuisat muut artistit, ja sitä pidetään jazzstandardina.


title: Marty Symes

text: Nino Rota käytti Symesin sanoittamaa kappaletta ”I Have But One Heart” (säv. Johnny Farrow) vuoden 1972 elokuvassa "Kummisetä".


title: Marty Symes

text: Symes kuoli Forest Hillsin kaupungissa New Yorkissa vuonna 1953.


title: Rakas-kustannus

text: Rakas-kustannus (entinen Luovinet Osk) on pienkustantamo, joka on tuottanut muistelmateoksia ja romaaneja vuodesta 2009 alkaen. Rakas-kustannuksen kirjailijoita ovat Raili Vesanen, Saana Saarinen ja Hilkka-Liisa Vesanen.


title: Chris Owens

text: Haywood Christopher ”Chris” Owens (s. 1. maaliskuuta 1979 Akron) on yhdysvaltalainen koripalloilija. Hän on yleisurheilija Jesse Owensin veljen pojanpoika.


title: Chris Owens

text: Owens pelasi yliopistokoripalloa ensin Tulanen yliopistossa, mutta siirtyi vuosiksi 1999–2002 Texasin yliopistoon. Hän osallistui vuoden NBA:n varaustilaisuuteen, jossa Milwaukee Bucks varasi hänet tilaisuuden 48. pelaajana. Seura kauppasi hänet edelleen Memphis Grizzliesille, jossa hän pelasi yhden NBA-ottelun kaudella 2002–2003.


title: Chris Owens

text: Uransa Euroopassa Owens aloitti vuonna 2004 italialaisessa Pallacanestro Trapanissa, joka pelasi toisella sarjatasolla. Kaudeksi 2005–2006 hän siirtyi Espanjan pääsarjatasolla pelanneeseen CB Granadaan, josta hän siirtyi helmikuussa 2006 takaisin Yhdysvaltoihin, Sioux Falls Skyforceen. Huhtikuussa 2006 Owens siirtyi loppukaudeksi kreikkalaiseen Panionisiin.


title: Chris Owens

text: Kaudet 2006–2008 Owens vietti Saksan sekä Turkin pääsarjoissa ALBA Berlinin sekä Galatasarayn joukkueissa. Kauden 2008–2009 alussa hän teki sopimuksen ukrainalaisen BK Donetskin kanssa ja pelasi seurassa tammikuuhun 2010 asti, jonka jälkeen hän siirtyi loppukaudeksi kreikkalaiseen Panelliniosiin. Kauden 2010–2011 Owensin oli tarkoitus pelata Gravelinesin joukkueessa, mutta sopimus purettiin jo lokakuussa 2010. Tämän myötä hän palasi Ukrainaan, jossa hän siirtyi pelaamaan Azovmaš Mariupoliin. Owens pelasi seurassa loppukauden ajan, jonka jälkeen hän teki kauden 2011–2012 kattavan sopimuksen KK Cedevitan kanssa. Hän ei pelannut kaudella 2012–2013 missään seurassa, mutta teki kesällä 2013 KTP-Basketin kanssa pelaajasopimuksen.


title: Adam Holzman (kitaristi)

text: Adam Holzman (s. 1960 New York) on yhdysvaltalainen klassinen kitaristi. Hän opiskeli vanhemman veljensä Brucen sekä Albert Valdes Blainin ja Eliot Fiskin johdolla. Hän valmistui Floridan osavaltionyliopistosta ja osallistui lisäksi Oscar Ghiglian mestarikursseille Sienan Accademia Musicale Chigianassa ja Aspenin musiikkijuhlilla. Hänet valittiin kahdesti esiintymään Andres Segovian historiallisille mestariluokille.


title: Adam Holzman (kitaristi)

text: Holzman on esiintynyt eri puolilla Yhdysvaltoja ja Eurooppaa. Lisäksi hänen kansainvälinen uransa on vienyt hänet Kanadaan, Meksikoon ja Latinalaiseen Amerikkaan. Hänen levytyksensä Naxos-levymerkille ovat saaneet kriitikoilta kiitosta. Hän on levyttänyt muun muassa Fernando Sorin, Manuel Poncen, Antonio Lauron ja Johann Kaspar Mertzin teoksia. Holzman on omistautunut myös nykymusiikille. Hän oli mukana tilaamassa Samuel Adlerin ensimmäistä kitarakonserttoa. Hän oli ensimmäinen Roland Dyensin musiikkia Pohjois-Amerikassa esittänyt henkilö, ja hän on lisäksi kantaesittänyt Robert Helpsin ja Stephen Funk Pearsonin töitä.


title: Adam Holzman (kitaristi)

text: Holzman perusti Texasin yliopiston (Austin) kitarajaoston. Hän on ollut nimikkotaiteilijana Universidad Autónoma de Nuevo Leónissa Meksikon Monterreyssa. Hänelle on myönnetty Ernst von Dohnányi -palkinto Floridan osavaltionyliopistosta ja Robert W. Hamiltonin taidepalkinto Texasin yliopistosta. Lisäksi Holzman on saanut monia muita kansainvälisiä tunnustuksia. Hän asuu Austinissa vaimonsa Carolynin ja poikansa Benjaminin kanssa.


title: Adam Holzman

text: Adam Holzman on seuraavien henkilöiden nimi:


title: Samalas

text: Samalas on vanha tulivuori Indonesiassa Lombokin saarella. Sen yhteydessä on nykyisin yhä toimiva Rinjani


title: Samalas

text: Samalas on todennäköisesti purkautunut vuonna 1257 ja aiheuttanut vuonna 1258 alkaneen hyvin kylmän kauden maapallolla. Talvi oli hyvin pitkä, kesä kylmä ja pilvinen, kuu oli pitkät ajat näkymättömissä. Ihmisiä kuoli huonojen satojen vuoksi nälkään ja tauteihin vielä vuosina 1260–1261. Purkaus oli voimakkain viimeisten 7 000 vuoden aikana.


title: Samalas

text: Kurjuuden seurauksena noina aikoina kiersi Euroopassa itseään ruoskivia katumusharjoituksia tekevän flagellantit-nimisen joukkoliikkeen jäseniä.


title: Send Me an Angel

text: Send Me an Angel on Scorpionsin single, joka julkaistiin yhtyeen vuonna 1990 julkaistulla albumilla "Crazy World". Yhdessä "Wind of Change" -kappaleen kanssa siitä tuli albumin yksi hittikappaleista. Single saavutti sijan 44 Billboard Hot 100-listalla, sijan 8 Hot Mainstream Rock Tracks-listalla ja sijoittui hyvin monella muulla Euroopan singlelistalla.


title: Send Me an Angel

text: Kappaleen orkestraalinen versio nauhoitettiin vuonna 2000 albumille "Moment of Glory", jolla vierailee italialainen laulaja Zucchero. Kappaleesta nauhoitettiin myös akustinen versio vuoden 2001 albumille "Acoustica".


title: The Continental

text: ”The Continental” on Con Conradin säveltämä ja Herb Magidsonin sanoittama musiikkikappale vuoden 1934 elokuvasta "Continental – hupainen avioero". Laulun esittivät elokuvassa Ginger Rogers, Erik Rhodes ja Lillian Miles, ja se soitetaan Rogersin ja Fred Astairen tanssikohtauksessa. Kappale palkittiin seuraavana vuonna Oscar-palkinnolla vastaperustetussa parhaan laulun kategoriassa.


title: Thinkfun

text: Thinkfun on pulmapelejä tekevä yritys jonka perustivat Bill Ritchie ja Andrea Barthello vuonna 1985. Thinkfunin tunnetuimpia pelejä ovat Rush Hour ja Zingo.


Thinkfun


title: Continental (täsmennyssivu)

text: Continental voi viitata seuraaviin asioihin:


title: Robin Engelen

text: Robin Engelen on saksalainen kapellimestari ja pianisti. Hän voitti ensimmäisen palkinnon "Jugend Komponiert" -kilpailussa Nordrhein-Westfalenissa vuonna 1993. Vuosina 1994–2002 hän opiskeli orkesterinjohtoa Wolf-Dieter Hauschildin johdolla Karlsruhen konservatoriossa. Häntä opetti myös Günter Wand. Hän toimi Philippe Auguin, Thomas Hengelbrockin ja Stefan Solteszin avustajana. Staatsoper Stuttgartissa Engelen johti ensimmäiset oopperansa, joihin kuuluivat muiden muassa "Nürnbergin mestarilaulajat", "Taikahuilu" ja "Idomeneo". "Opernwelt"-lehti nimesi hänen ohjaamansa Ferruccio Busonin "Tohtori Faustuksen" "vuoden näytökseksi".


title: Robin Engelen

text: Engelen on esiintynyt sekä pianistina että kapellimestarina monien saksalaisten orkesterien ja Tokion filharmonisen orkesterin kanssa. Hän on johtanut Komische Oper Berlinin orkesteria sekä Stuttgartin kamariorkesteria ja toiminut Klangwerk-yhtyeen musiikillisena johtajana (1993–2003). Vuonna 2001 Het Collectief nimitti Engelenin vierailevaksi pääkapellimestariksi. Hänen kansainvälinen uransa on vienyt hänet muun muassa Koreaan, Italiaan, Venäjälle ja Turkkiin. Oopperaa hän on ohjannut Stuttgartin lisäksi muun muassa Leipzigin oopperassa.


title: Robin Engelen

text: BIS-levymerkillä on julkaistu levy "The Eight Sounds", jolla Engelen johtaa Raschèr-saksofonikvartetin ja Stuttgartin kamariorkesterin tulkintoja Sally Beamishin, Steven Stuckyn sekä Chen Yin teoksista saksofoneille ja jousille.


title: Pleuronectoidei

text: Pleuronectoidei on kampelakalojen lahkoon ("Pleuronectiformes") kuuluva kalojen alalahko.


title: Pleuronectoidei

text: Alalahkoon kuuluu 13 heimoa.


title: Margreta Elkins

text: Margreta Elkins (s. "Margaret Ann Enid Geater"; 16. lokakuuta 1930 Brisbane – 1. huhtikuuta 2009 Brisbane) oli australialainen mezzosopraano. Lapsena hän lauloi koulun kuorossa, osallistui laulukilpailuihin ja opiskeli myös pianonsoittoa. Hän avioitui 19-vuotiaana laivastossa työskennelleen Henry "Ike" Elkinsin kanssa.


title: Margreta Elkins

text: Elkins lauloi muiden muassa Luciano Pavarottin, Maria Callaksen ja Joan Sutherlandin kanssa. Hän jäi kansainvälisellä urallaan Sutherlandin varjoon. Hän kuitenkin esiintyi Australian oopperan lisäksi muun muassa Covent Gardenissa. Australiassa hänen katsottiin laajalti kuuluvan maan suurimpien laulajien joukkoon. Elkins lauloi Benjamin Brittenin "Kesäyön unelman" Lontoon-ensiesityksessä (1961) ja Michael Tippettin "King Priamin" ensimmäisessä Britannian-esityksessä (1962). Vuonna 1964 Elkins osallistui Noël Cowardin ja Margot Fonteynin kanssa Winston Churchillin 90-vuotisjuhlaesitykseen. Hän kieltäytyi tarjouksista päästä esiintymään Glyndebournen festivaalille, Metropolitan-oopperaan ja Bayreuthin oopperajuhlille.


title: Margreta Elkins

text: Oopperoihin, joissa Elkinsillä oli rooleja, kuuluivat "Norma", "Lucia di Lammermoor" (Donizetti) ja "Valkyyria" sekä "Cavalleria rusticana" (2002), jonka esityksessä hän lauloi Queenslandin oopperassa vielä 72 vuoden iässä. Elkinsin levytysten joukossa on arvostettu tulkinta Edward Elgarin teoksesta "Sea Pictures". Tällä levyllä häntä kuullaan Queenslandin sinfoniaorkesterin kanssa. Saksassa vuonna 2001 löydettiin 40 vuotta aiemmin tehty, pitkään kadonneenna ollut levytys, jolla Elkins laulaa aarian Malcolm Williamsonin säveltämästä "The Growing Castlesta".


title: Margreta Elkins

text: Elkins opetti Queenslandin konservatoriossa ja toimi opetustehtävissä myös Hongkongissa. Joan Priest kirjoitti Elkinsistä, Marilyn Richardsonista ja Lisa Gasteenista yhteisen elämäkertateoksen ("Flight of Divas", 2004). Elkins oli Australian ritarikunnan jäsen vuodesta 1985 ja sai Queenslandin yliopistosta kunniatohtorin arvon 1986. Hän kuoli 78-vuotiaana, jolloin häntä jäivät kaipaamaan mies ja tytär.


title: Pleuronectinae

text: Pleuronectinae on oikeasilmäkampelojen heimoon (Pleuronectidae) kuuluva kalojen alaheimo.


title: Pleuronectinae

text: Alaheimoon kuuluu 27 sukua.


title: Latsuliitti

text: Latsuliitti on mineraali, jota käytetään korukivenä. Sen nimi tulee arabian ja kreikan kielisistä kiveä tarkoittavista sanoista. Kiteet ovat harvoin läpinäkyviä. Tällöin värisävy vaihtelee värittömän ja sinisen välillä. Kemiallinen kaava on MgAl(PO)(OH).


title: Latsuliitti

text: Latsuliittia esiintyy samoissa paikoissa andalusiitin, kyaniitin, granaatin ja muiden samankaltaisten mineraalien kanssa. Sitä on löydetty Yhdysvalloista ja Kanadasta.


title: Crusader Kings II

text: Crusader Kings II on keskiaikaan liittyvä dynastia- ja vaihtoehtoishistoriasimulaattori, jossa pelaajan ainoa tehtävä on pitää valitsemansa ruhtinaan dynastia hengissä ja vallassa. Peli alkaa vuodesta 1066 ja kestää vuoteen 1453. "The Old Gods" -lisäosalla voi aloittaa pelin vuodesta 867 ja "Charlemagne"-lisäosalla jo vuodesta 769.


title: Crusader Kings II

text: Pelissä ei ole suoraa juonta, jota pelaajan olisi seurattava, vaan pelaaja saa itse päättää tavoitteet, joiden mukaan haluaa pelata. Ilman mitään lisäosia pelaaja saa valita minkä tahansa kristityn kreivistä keisariin, miltä tahansa päivältä aloitus- ja lopetuspäivämäärän sisällä; vaihtoehtoihin sisältyy useita historiallisia hahmoja kuten Vilhelm Valloittaja, Harald Ankara ja Konstantinos X Dukas.


title: Miikka Kajander

text: Miikka Juhani Kajander (s. 5. lokakuuta 1971 Turku) on entinen suomalainen jalkapalloilija. Hän oli pelipaikaltaan hyökkäävä keskikenttäpelaaja, joka tunnettiin urallaan kovasta laukauksestaan ja vapaapotkuistaan.


title: Miikka Kajander

text: Kajander aloitti uransa Åbo IFK:ssa kaudella 1989, esiintyen II divisioonassa seitsemässä ottelussa. ÅIFK putosi kauden päätteeksi III divisioonaan ja Kajanderin rooli kasvoi tulevalle kaudelle, ollen joukkueensa kolmanneksi paras maalintekijä yhdeksällä maalillaan. Kaudeksi 1991 hän siirtyi Pargas Idrottsföreningiin, jossa hän vietti neljä kautta. Kajander oli joukkueen avainpelaajia, tehden useita maaleja vapaa- ja rangaistuspotkuista. Hän teki Veikkausliiga-debyyttinsä Tampereen Pallo-Veikkojen riveissä 6. kesäkuuta 1993 vierasottelussa Kuuysiä vastaan, pelaten silloin kaksi ottelua lainalla. PIF nousi kaudeksi 1994 uuden nimen saaneeseen Ykköseen, ja vaikka paraislaisten kausi päättyi 12. sijaan ja putoamiseen, löi Kajander läpi toisella sarjatasolla 12 maalillaan 24 ottelussa.


title: Miikka Kajander

text: Vuonna 1995 Kajander teki sopimuksen Veikkausliigaan Tampereen Ilveksen kanssa. Hänen ensimmäinen kokonainen pääsarjakautensa sai räjähtävän alun Kajanderin tehdessä kymmenessä ensimmäisessä ottelussaan yhdeksän maalia. Vaikka sama tahti ei jatkunut kauden loppuun asti, teki hän yhteensä 13 maalia, pelaten kaikissa paitsi yhdessä sarjaottelussa. Onnistuneen kauden päätteeksi Kajander valittiin uuden vuoden liigatulokkaan palkinnon ensimmäiseksi saajaksi. Kansallisen läpimurtonsa tehtyään hän siirtyi kaudeksi 1996 Ruotsin toiselle sarjatasolle Motala AIF:n joukkueeseen, jossa pelasi kahden vuoden ajan seuran sijoittuessa keskikastiin.


title: Miikka Kajander

text: Ruotsin kausien jälkeen Kajander palasi Suomeen Vaasan Palloseuran riveihin. Hän saavutti uransa ensimmäisen ja ainoan mitalin VPS:n kanssa, seuran sijoittuessa toiseksi Valkeakosken Hakan jälkeen. Yhden Vaasassa vietetyn kauden jälkeen Kajander palasi Tampereelle juuri perustettuun Tampere Unitediin. Hän pelasi tärkeässä roolissa, tehden 20 ottelussa kahdeksan maalia TamUn noustessa ensimmäisellä kaudellaan Veikkausliigaan. Kajander pelasi vielä muutamia liigaotteluita seuraavalla kaudella ja esiintyi myös yhteistyöseura Nokian Pyryn joukkueessa Ykkösessä. Hän lopetti uransa kauden 2000 jälkeen.


title: Lieksan Urheilijat

text: Lieksan Urheilijat (LU) on 13.2.1928 perustettu Pielisjärven kunnassa ja Lieksan kauppalassa ja nyttemmin Lieksan kaupungissa toimiva urheiluseura, jolla on nykyisin toimintaa yleisurheilussa, pesäpallossa ja lentopallossa.


title: Lieksan Urheilijat

text: Useita muitakin lajeja on LU:n ohjelmassa ollut. Jalkapallo ja jääpallo kuuluivat seuran lajivalikoimaan aina siihen saakka, kunnes paikkakunnalle perustettiin palloilun erikoisseura Lieksan Hurtat vuonna 1948. LU oli Suomen Palloliiton Joensuun piirin yksi neljästä perustajajäsenestä. Pesäpallo palautui Hurtilta Urheilijoille 1950-luvun lopulla ja seura nousi aina Suomensarjaan kaudella 1960.


title: Lieksan Urheilijat

text: Seuraa edustanut uimari Anne Lackman osallistui Barcelonan olympiakisoihin.. Kevääseen 1994 saakka uimarit edustivat vielä LU:ta, mutta siirtyivät sitten Lieksan Loiskeen uimareiksi.


title: ISON

text: ISON voi viitata seuraaviin asioihin:


title: Salo (sukunimi)

text: Salo on suomen kielen metsää tai saarta tarkoittavaan sanaan "salo" perustuva suomenkielinen sukunimi. Se kuuluu suomenkielisten sukunimien Laine-tyyppiin, joka yleistyi Suomessa Virtanen-tyypin sukunimien jälkeen.


title: Salo (sukunimi)

text: Tunnettuja Salo-nimisiä:


title: Robert Gordon

text: Robert Gordon (s. 29. maaliskuuta 1947) on yhdysvaltalainen rockabillymuusikko. Hän nousi maineeseen esittämällä useita eri musiikkityylejä, kuten esimerkiksi rockia, punk rockia ja rock and rollia. Gordon on ollut muun muassa laulajana newyorkilaisessa yhtyeessä Tuff Darts 1970-luvun uuden aallon musiikin alkuaikoina.


title: Robert Gordon

text: Gordon on tehnyt musiikkia muun muassa Link Wrayn ja Chris Speddingin kanssa.


title: Robert Gordon

text: Gordon on myös esiintynyt 1950-luvun tyylisessä, Marlon Brandon "Hurjapäät"-elokuvan inspiroimassa moottoripyöräkapinalliselokuvassa "Tunteettomat" (1982), jossa pääosaa näytteli Willem Dafoe.


title: Kuusaankoski

text: Kuusaankoski on yksi Keski-Suomen suurimmista koskista. Sen kautta laskevat Vatianjärven vedet Saraaveteen Laukaan Kuusaan kylässä. Se kuuluu Keiteleen kanavareittiin. Se on suojeltu vuonna 1987 koskiensuojelulailla. Kosken keskivirtaama on 90 m³/s. Luontaisia saalislajeja ovat harjus, taimen, ahven, hauki sekä säynävä. Istukaslajeina ovat järvilohi, siika, harjus sekä taimen. Sallittuja kalastusmenetelmiä koskessa ovat heittokalastus sekä perhokalastus. Oman veneen käyttö on kielletty. Vain väkäsettömän koukun käyttö on sallittu.


title: Kuusaankoski

text: Rakentaminen on muuttanut Kuusaankosken olemusta 1860-luvulta alkaen. Ensimmäinen muutos oli kosken perkaaminen uittoa varten vuonna 1860: yläpuolinen Horhankoski perattiin kivettömäksi (nykyinen Horhanvirta). Vuonna 1862 kosken yli tehtiin ensimmäinen maantiesilta ja saaren kautta kulkeva venekanava. Maantiesillan länsirannalla on ollut kaksi sahaa ja Varjolan tilan mylly, itärannalla Saarikon tilan mylly. Kosken alapuolelle valmistui rautatiesilta vuonna 1898 ja sen viereen viime vuosikymmenillä maantiesilta. Kosken itäpuolelle rakennettiin vuosina 1990–1993 Keiteleen kanavaan kuuluva Kuusaan sulku, jonka putouskorkeus on noin 4 m.


title: Keltakruunukukastaja

text: Keltakruunukukastaja ("Dicaeum anthonyi") on kukastajien heimoon kuuluva varpuslintu.


title: Keltakruunukukastaja

text: Keltakruunukukastajaa tavataan kotoperäisenä Filippiineillä. Lajin levinneisyysalue ja populaatio ovat pienet, ja populaatio on pienenemässä elinympäristöjen tuhoutumisen takia. Laji on luokiteltu silmälläpidettäväksi. Sen kannaksi arvioidaan 10 000–19 999 yksilöä.


title: Keltakruunukukastaja

text: Keltakruunukukastaja elää sammaleisissa metsissä yli 800 metrin korkeudella merenpinnasta.


title: Mindanaonkukastaja

text: Mindanaonkukastaja ("Dicaeum bicolor") on kukastajien heimoon kuuluva varpuslintu.


title: Mindanaonkukastaja

text: Mindanaonkukastajaa tavataan Filippiineillä. Sitä on kuvattu melko yleiseksi, ja sen kannankehitys on vakaa. Laji on luokiteltu elinvoimaiseksi.


title: Filippiinienkukastaja

text: Filippiinienkukastaja ("Dicaeum australe") on kukastajien heimoon kuuluva varpuslintu.


title: Filippiinienkukastaja

text: Filippiinienkukastajaa tavataan kotoperäisenä Filippiineillä. Sitä on kuvattu yleiseksi, ja sen kannankehitys on vakaa. Laji on luokiteltu elinvoimaiseksi.


title: Punavatsakukastaja

text: Punavatsakukastaja ("Dicaeum haematostictum") on kukastajien heimoon kuuluva varpuslintu.


title: Punavatsakukastaja

text: Punavatsakukastajaa tavataan kotoperäisenä Filippiineillä, missä sitä esiintyy Länsi-Visayasin alueella. Laji on luokiteltu vaarantuneeksi, koska se on vähenemässä nopeasti elinympäristöjen tuhoutumisen takia. Sen kannaksi arvioidaan 10 000–19 999 yksilöä.


title: Punavatsakukastaja

text: Punavatsakukastaja elää monenlaisissa ympäristöissä alangoilla ja mäillä yleensä alle 1 000 metrin korkeudella merenpinnasta. Sitä tavataan luonnontilaisissa ja luonnontilattomissa metsissä, pensasalueilla sekä puutarhoissa.


title: Mindoronkukastaja

text: Mindoronkukastaja ("Dicaeum retrocinctum") on kukastajien heimoon kuuluva varpuslintu.


title: Mindoronkukastaja

text: Mindoronkukastajaa tavataan kotoperäisenä Filippiineillä. Lajin kannaksi arvioidaan 10 000–19 999 yksilöä. Sen levinneisyysalue ja populaatio ovat pienet, ja populaatio on pienenemässä elinympäristöjen tuhoutumisen takia. Laji on luokiteltu vaarantuneeksi.


title: Kolarin silta

text: Kolarin silta on Muonionjoen ylittävä, Ruotsin ja Suomen välinen maantiesilta Kolarin kylän eteläpuolella.


title: Kolarin silta

text: Valtiosopimus Kolarin sillan rakentamisesta solmittiin marraskuussa 1980. Sopimuksen mukaan sillan rakennutti Ruotsin tielaitos, ja kustannukset jaettiin valtioiden kesken tasan.


title: Antimonitrisulfidi

text: Antimonitrisulfidi (SbS) on epäorgaaninen antimonin sulfidi. Yhdistettä käytetään muun muassa väriaineena, tulitikuissa ja muiden antimoniyhdisteiden valmistamiseen. Luonnossa antimonitrisulfidia esiintyy stibniittimineraalissa.


title: Antimonitrisulfidi

text: Antimonitrisulfidilla on kaksi eri muotoa, jotka molemmat ovat huoneenlämpötilassa kiinteitä aineita. Kiteinen muoto on väriltään musta ja amorfinen antimonitrisulfidi on punaisenoranssia väriltään. Amorfinen antimonisulfidi muuttuu kuumennettaessa noin 200 °C:n lämpötilaan. Antimonitrisulfidi ei liukene veteen, mutta väkevät hapot, kuten suolahappo kykenevät liuottamaan yhdisteen. Se liukenee emäksisiin liuoksiin tai sulfidiliuoksiin muodostaen tioantimonaatti-ioneja (SbS) tai hapen läsnä ollessa tetratioantimonaatti-ioneja (SbS).


title: Antimonitrisulfidi

text: Antimonitrisulfidia voidaan valmistaa kuumentamalla metallista antimonia tai antimonitrioksidia rikin kanssa. Teollisesti yhdistettä valmistetaan tyypillisesti kuumentamalla antimoniittimineraalia. Antimonitrisulfidia voidaan tuottaa myös antimonitrikloridin ja rikkivety- tai natriumtiosulfaattiliuoksen välisellä reaktiolla.


title: Antimonitrisulfidi

text: Antimonitrisulfidia käytetään tulitikkujen päissä, ilotulitteissa ja yhdessä kloraattien kanssa nalleissa. Muita käyttökohteita ovat muun muassa lasin värjääminen rubiininpunaiseksi, metallisen antimonin ja antimoniyhdisteiden valmistus sekä väriaineena.


title: Bryce Rohde

text: Bryce Benno Rohde (12. syyskuuta 1923 – 26. tammikuuta 2016) oli australialaissyntyinen, Yhdysvaltoihin muuttanut jazzpianisti. Hän syntyi Hobartissa ja aloitti klassisen pianoharrastuksen 11-vuotiaana Adelaidessa. Parikymppisenä Benny Goodmanin ja Artie Shawin musiikkiin tutustuminen innoitti Rohden tekemään jazzsovituksia. Vuonna 1953 hän oli mukana perustamassa Australian Jazz Quartetia(/Quintetia), joka äänitti kymmenen albumia. Se kiersi laajasti Kanadassa ja Yhdysvalloissa muiden muassa Oscar Petersonin, Miles Davisin, Stan Getzin, Woody Hermanin, Count Basien, Art Blakeyn, George Shearingin ja Dave Brubeckin kanssa. Rohden yhteistyökumppaneihin kuului myös Bruce Cale.


title: Bryce Rohde

text: Vuonna 1958 Rohde perusti Sydneyssä Bryce Rohde Quartetin. Hän asettui pysyvästi Yhdysvaltoihin vuonna 1965 ja asui sittemmin San Franciscossa. Hän jatkoi laajamittaista esiintymistä ja teki yli 60 alkuperäistä jazzsävellystä.


title: Kvaløysletta

text: Kvaløysletta on kaupunginosa Tromssassa Norjan Tromssan läänissä. Kvaløysletta sijaitsee Norjan viidenneksi suurimman saaren Kvaløyan itäosassa Sandnessundin salmen ääressä, ja se on yhteydessä Tromsøyan saareen ja siellä sijaitsevaan kaupungin keskustaan Sandnessundbrua-sillan välityksellä. Kvaløyslettassa on noin 9000 asukasta.


title: Luettelo suomalaisista sarjakuvista

text: Tämä on luettelo suomalaisista sarjakuvista.


title: Siivouspäivä

text: Siivouspäivä on kaksi kertaa vuodessa järjestettävä kierrätystapahtuma, jossa kuka tahansa voi pystyttää kirpputorin kadulle, kotiin, pihalle tai puistoon . Ensimmäisen kerran tapahtuma järjestettiin toukokuussa 2012 sosiaalisessa mediassa tapahtuneen ideoinnin jälkeen. Siivouspäivä järjestetään perinteisesti toukokuun viimeisellä viikolla ja elokuun viimeisellä viikolla. Seuraava Siivouspäivä pidetään 26.5.2018 . Siivouspäivää tuottaa Yhteismaa ry, jonka muita hankkeita ovat mm. Illallinen Helsingin taivaan alla, Parkkipäivä ja Nappi Naapuri . Siivouspäivän Facebook-sivuilta löytää ajankohtaista tietoa kierrättämisestä ja tapahtumasta.


title: Siivouspäivä

text: Siivouspäivän idea on tehdä kierrättämisestä helppoa sekä luoda elävää ja vastuullista kaupunkikulttuuria. Siivouspäivällä ei ole virallista järjestäjää, vaan jokainen tapahtumaan osallistuja on oman tapahtumansa järjestäjä. Jokainen on myös vastuussa omien jälkiensä siivoamisesta. Siivouspäivään voi ottaa osaa kuka tahansa, yksin ja yhdessä. Myös esimerkiksi seurat ja järjestöt voivat osallistua. Siivouspäivä ei kuitenkaan ole tarkoitettu ammattimaisesti kirpputoritoimintaa harjoittaville yrittäjille, eikä uuden tavaran kauppiaille .


title: Siivouspäivä

text: Yhteismaa ry sopi Helsingin kaupungin rakennusviraston kanssa käytännöstä, jossa myyjien ei tarvitse hakea erikseen lupaa kaupungilta myyntipisteen pystyttämiseksi yhteiseen kaupunkitilaan, kunhan he merkitsevät myyntipaikkansa tapahtuman nettisivulta löytyvälle kartalle . Sittemmin useat Suomen kaupungit ovat seuranneet tätä käytäntöä. Osa kaupungeista on puolestaan ohjannut myyjät rajatuille myyntipaikoille. Helsingissä Siivouspäiväksi järjestetään myös kaikkien käytettävissä olevia ilmaisia kierrätyspisteitä eri puolille kaupunkia .


title: Siivouspäivä

text: Toukokuussa 2013 tapahtumaa järjestettiin yli sadalla paikkakunnalla ja myyntipaikkoja merkittiin kartalle yli 3000 . Keväällä 2013 julkaistiin myös ensimmäisen kerran Siivouspäivä -karttamobiilisovellus, jonka kautta pystyy selaamaan myyntipaikkoja ja ilmoittamaan oman myyntipisteensä . Karttasovellus ja lisätietoa tulevasta Siivouspäivästä löytyy Siivouspäivän verkkosivuilta, siivouspaiva.com. Vuonna 2013 Siivouspäivän pääyhteistyökumppanina on toiminut Helsingin Energia .


title: Siivouspäivä

text: Siivouspäivän yhteydessä on järjestetty samalla viikolla maksuttomat Siivouspäivän Etkot, jonka ompelukahvilassa ja työpajoissa kuka tahansa saattaa korjata vanhoja tavaroitaan ja tehdä uusia kierrätysmateriaaleja hyväksikäyttäen. Vuonna 2013 Etkot järjestettiin Sähkötalossa Helsingin Kampissa . Suuren suosion saaneen Ompelukahvilan toimintaa on jatkettu samassa paikassa syksyllä 2013, jossa se järjestetään jokaisen kuukauden viimeisenä torstaina ja perjantaina.


title: Siivouspäivä

text: Siivouspäivä sai Helsingin kaupungilta kunniamaininnan vuoden 2012 kulttuuritekona. Tunnustus myönnettiin tapahtumaan liittyvästä kierrätyskulttuurista sekä yhteisöllisyyden luomisesta kaupunkilaisten välillä . Siivouspäivä sai myös Yleisön suosikki -palkinnon Helsingin kaupungin matkailu- ja kongressitoimiston järjestämässä Best of Helsinki 2012 -verkkoäänestyksessä .


title: Edvard Julius Mellberg

text: Edvard Julius Mellberg (2. heinäkuuta 1842 Pietarsaari – 8. maaliskuuta 1905 Helsinki) oli suomalainen opettaja, joka sai professorin arvon.


title: Edvard Julius Mellberg

text: Mellbergin vanhemmat olivat raatimies Carl Johan Mellberg ja Johanna Lovisa Malm. Hän valmistui filosofian kandidaatiksi 1863 ja tuli Vaasan lukion matematiikan lehtoriksi 1865. Mellbergin kokeellisen fysiikan väitöskirja oli vuonna 1871 valmistunut "Om ytspänning hos vätskor". Vuonna 1876 Mellberg julkaisi matematiikan professorin viran hakua varten tutkimuksen "Teorin för Determinant-kalkylen". Vuonna 1878 hänestä tuli Ruotsalaisen normaalilyseon yliopettaja. Väitöskirjassaan ja muissakin tutkimuksissaan Mellberg käsitteli nesteen viskositeettia. Hän julkaisi tutkimuksia myös värisokeudesta. Mellberg julkaisi 1881 ja 1885 uudet laitokset edeltäjänsä Julius Bergrothin algebran ja geometrian oppikirjoista ja 1895 oman algebran oppikirjansa. Mellbergin tunnetuin oppikirja oli 1887 ilmestynyt "Lärobok i fysik". Professorin arvo hänelle myönnettiin 1895.


title: Edvard Julius Mellberg

text: Mellbergin puoliso vuodesta 1865 oli Lydia Moliis (k. 1929).


title: Weberin–Fechnerin laki

text: Weberin–Fechnerin laki on äänen ja valon aistimisessa pätevä psykofyysinen säännönmukaisuus, joka liittyy ärsykkeen ja sitä vastaavan aistimuksen voimakkuuksien väliseen yhteyteen. Sen mukaan pienin havaittava muutos on suoraan verrannollinen alkuperäisen ärsykkeen voimakkuuteen. Laki on saanut nimensä Ernst Heinrich Weberin ja Gustave Fechnerin mukaan.


title: Matthew Lowton

text: Mathew Lowton (s. 9. kesäkuuta 1989 Chesterfield) on englantilainen jalkapalloilija, joka edustaa Englannin Valioliigan Burnleytä. Hän on pelipaikaltaan oikea laitapuolustaja. Hänen pituutensa on 180 senttimetriä ja painonsa 78 kiloa. Lowton siirtyi Aston Villaan kasvattajaseurastaan Sheffield Unitedista kesällä 2012 ja edelleen Burnleyyn kesällä 2015.


title: Rakastamisen taito

text: Rakastamisen taito (, "Ars amandi" tai "De arte amandi") on Ovidiuksen kirjoittama runoelma, joka antaa ohjeita siihen, kuinka rakastettu valloitetaan ja kuinka rakkaus säilytetään. Ohjeet on suunnattu sekä miehille että naisille. Teos on kirjoitettu noin vuonna 2 eaa., ja se kirjoitettiin alkujaan vain miehille. Yleisön pyynnöstä Ovidius lisäsi siihen vielä kuitenkin naisille suunnatun kolmannen kirjan. Teoksen runomittana on eleginen distikon.


title: Rakastamisen taito

text: Ovidius eli ja kirjoitti ajanlaskun alun molemmin puolin, keisari Augustuksen aikana. Hänen varhaiskautensa tuotanto koostui rakkausrunoudesta, ja se edustaa roomalaisen rakkauselegian viimeistä kukoistuskautta. "Rakastamisen taito" sijoittuu tämän kauden loppuun. Runoelma sai ilmestyessään paljon sekä suosiota että närkästynyttä arvostelua.


title: Rakastamisen taito

text: Ovidiuksen teos voidaan ajoittaa noin vuoteen 2 eaa. sillä perusteella, että hän mainitsee runoelmassaan Augustuksen ”hiljattain” järjestämän meritaistelunäytöksen, joka tapahtui tuona vuonna. Ovidius osoitti teoksensa mitä ilmeisimmin alun perin vain miehille ja kirjoitti näille teoksen kaksi ensimmäistä kirjaa. Yleisön pyynnön vuoksi hän päätyi lisäämään kolmannen naisille osoitetun kirjan. Samalla Ovidius lisäsi alkuperäisen osan loppuun maininnan tästä, mutta ei vaikuta muutoin muokanneen ensimmäistä kahta kirjaa.


title: Rakastamisen taito

text: Teoksen saaman vastaanoton vuoksi Ovidius kirjoitti myöhemmin toisen runoelman, "Rakkauden parannuskeinot", joka antaa päinvastaisia ohjeita vielä edellistä teosta vähemmän vakavaan tyyliin. Ovidius tuomittiin vuonna 8 jaa. maanpakoon Roomasta, ja runoelma oli osaksi syynä tuomioon; toisena syynä oli jonkinlainen skandaali, joka liittyi joko Agrippa Postumukseen tai Augustuksen tyttärentyttäreen Juliaan. Koska teoksen kirjoittamisen ja tuomion välillä on useita vuosia, on mahdollista, että teos nostettiin esille, kun todellisena syynä oli joku seikka, jonka Augustus halusi salata. Virallisen syytteen mukaan teos vahingoitti roomalaisen avioliiton perusteita. Samalla runoelma kiellettiin kaikista julkisista kirjastoista.


title: Rakastamisen taito

text: Runoelma on säilynyt nykyaikaan useissa keskiaikaisissa käsikirjoituksissa.


title: Rakastamisen taito

text: Ovidiuksen runoelma käsittää kolme kirjaa, jotka voidaan jakaa kahteen osaan. Kirjoista kaksi ensimmäistä on osoitettu miehille, ja niistä ensimmäinen antaa ohjeita siihen, kuinka rakastettu valloitetaan, ja toinen siihen, kuinka rakkaus pidetään yllä. Kolmas kirja on osoitettu naisille, ja antaa heille vastaavat ohjeet. Teos edustaa didaktista eli opetusrunoutta. Sen runomittana on kuitenkin eleginen distikon, jossa joka toinen säe on heksametri ja joka toinen pentametri; eikä didaktiselle runoudelle muutoin tyypillinen daktyylinen heksametri.


title: Rakastamisen taito

text: Teosta voidaan pitää burleskina satiirina didaktisesta runoudesta. Se on tyyliltään viihdyttävästi kirjoitettu ja sisällöltään hyvin humoristinen ja ironinen. Lukijan on hankala tietää, miten vakavasti otettavasti kirjoittaja mitäkin esittää. Ovidius esittää neuvojensa ohessa paljon esimerkkejä ja vertauksia kreikkalaisesta mytologiasta, roomalaisesta arkielämästä ja yleisestä inhimillisestä kokemuksesta.


title: Rakastamisen taito

text: Ovidius käsittelee paljon myös rakkauden lihallisempaa puolta, sillä sitä ei voida välttää; sanohaan Venuskin: ”Juuri se mikä hävettää, on minun alaani”. Seksiä käsitellään erityisesti kummankin osan loppupuolella, niin että lopulta aina päädytään sänkyyn. Ovidius käsittelee aihetta kuitenkin hienovaraisesti ja ilman karkeuksia.


title: Rakastamisen taito

text: Kirja I antaa miehille ohjeita naisen löytämiseksi ja valloittamiseksi. Aluksi Ovidius käsittelee tytön valintaa; ensin on selvitettävä, ketä haluaa rakastaa, ja tämän jälkeen on haasteena saada tyttö suostumaan ja rakkaus kestämään. Ovidius vertaa usein rakastamisen taitoa metsästämiseen. Hän toteaa, ettei teoksessa kuvattu naisten metsästys kosketa lainkaan ylhäisön aviovaimoja; hänen mielessään ja teoksen kohteena olevat naiset ovat alemman luokan naisia ja vapautettuja. Tällä hän halusi mahdollisesti turvata selustansa syytöksiä vastaan. Kuitenkin hän viittaa usein uhkana olevaan aviomieheen; näin aviovaimot ovat kuitenkin teoksen kohteena ainakin vaivihkaa.


title: Rakastamisen taito

text: Tämän jälkeen Ovidius antaa neuvoja siihen, millaisista paikoista naisia löytää. Hyviä paikkoja naisten tapaamiseksi ovat esimerkiksi pylväiköt, torit, teatterit, Circus, Forum, triumfit, pidot ja kylpylät. Teattereihin viitatessaan Ovidius mainitsee esimerkkinä sabiinitarten ryöstön. On esitetty, että hän olisi halunnut pyrkiä kuvauksensa kautta muuttamaan miesten ja naisten väliset suhteet roomalaisessa yhteiskunnassa miesten vallankäytöstä enemmän vastavuoroisiksi.


title: Rakastamisen taito

text: Ovidius käsittelee erilaisia keinoja, jotka helpottavat naisen valloitusta. Näitä ovat naisen palvelustytön vietteleminen miehen puolelle ennen naisen itsensä viettelyä, lahjat, kirjeet, kaunopuheisuus, liehittely ja pukeutuminen. Ovidius muistuttaa myös sopivan ajankohdan tärkeydestä. Lopuksi Ovidius käsittelee muita tarpeellisia taitoja ja seikkoja. Tällaisia ovat muun muassa aviomiehen pettäminen, juomatavat, lähentely ja imartelu, lupaukset, rehellisyys, kyyneleet ja suudelmat. Miehen tulee ottaa ensimmäinen askel ja pyytää. Vihollisia ei tarvitse rakkaudessa pelätä niin paljon kuin ystäviä. Lopuksi Ovidius muistuttaa monipuolisuuden merkityksestä rakkauden taidossa, sillä eri tyttöjen sydämet ovat kovin erilaisia.


title: Rakastamisen taito

text: Kirja II antaa miehille ohjeita valloitetun naisen rakkauden säilyttämiseksi, sillä ”ei ole vähemmän kiitettävää pitää huolta saaliistaan kuin etsiä sitä: jälkimmäisestä selviää onnellakin, mutta edelliseen tarvitaan jo todellista taitoa”. Taito on tarpeen, koska Amorilla on siivet, joilla tämä lentää helposti tiehensä. Tämän ajatuksen innoittamana Ovidius kertoo tarinan Daidaloksesta ja Ikaroksesta.


title: Rakastamisen taito

text: Tämän jälkeen Ovidius aloittaa toteamalla, ettei ainakaan taikakeinoista ole apua asiassa. Ovidius muistuttaa, että kauneus on katoavaista, joten kannattaa kehittää sieluaan ja harrastaa vapaita taiteita. Puheessa kannattaa muistaa rakastettavuus ja sanojen suloisuus. Ajan myötä rakastetun pehmittää myötämieliseksi myöntyväisyys ja kärsivällisyys. Ovidius käsittelee jälleen myös lahjoja, sekä runoja, teeskentelyä ja sairaanhoitoa. Erityisen suuri tekijä, joka pitää parit yhdessä, on tottumus. Myös poissaolo välillä sekä sopivat syrjähypyt ovat omiaan ylläpitämään rakkautta, koska ne herättävät kaipausta ja mustankipeyttä. Ovidius antaa kuitenkin myös neuvoja liiallisen mustankipeyden lepyttämiseen. Vaikeuksissa kannattaa muistaa joustava käytös. Myös kilpakosijaan on suhtauduttava kärsivällisesti.


title: Rakastamisen taito

text: Ovidius muistuttaa myös häveliäisyyden ja salaisuuksista vaikenemisen tärkeydestä rakkausasioissa. Naisen puutteita ei pidä moittia, vaan pitää olla kuin ei huomaisikaan niitä. Myöskään naisen iästä ei pidä välittää. Vanhempien naisten etu on kypsyydessä, kokemuksessa ja taidokkuudessa. Kirjan lopussa Ovidius käsittelee rakastelun salaisuuksia ja nautintoa, jonka molemminpuolinen laukeaminen tuottaa.


title: Rakastamisen taito

text: Kirja III on suunnattu nuorille naisille; Ovidius aloittaa: ”Olen aseistanut kreikkalaiset amatsoneja vastaan, mutta jäljellä ovat vielä aseet, jotka annan sinulle ja joukoillesi, Penthesileia”. Kirja antaa vastaavasti naisille ohjeita siitä, kuinka miehen rakkaus saavutetaan ja säilytetään. Ovidius muistuttaa naisia taidon merkityksestä sekä siitä, ettei naisten kannata odottaa asiassa vanhuutta, sillä silloin he saattavat jäädä yksin.


title: Rakastamisen taito

text: Tämän jälkeen Ovidius aloittaa sivistyksen merkityksestä, mukaan lukien kauneudenhoito, kampaukset, oikea värien valinta sekä vikojen peittäminen. Tärkeitä ovat myös oikeanlainen nauraminen, käveleminen, laulu ja soitto, sekä runouden tuntemus, tanssi ja seuraleikit. Miesten tapaamiseksi on tärkeää näyttäytyä ahkerasti julkisilla paikoilla. Naissankareita kannattaa kuitenkin välttää. Kirjeenvaihdossa ei tule liian nopeasti luvata mitään, mutta ei toisaalta kieltääkään; miehen tulee samaan aikaan sekä pelätä että toivoa. Ovidius korostaa myös rauhallisuuden ja viehkeyden merkitystä ja vimmaisen luonteen hillitsemistä.


title: Rakastamisen taito

text: Ovidius muistuttaa, että se mikä helposti annetaan, pitää rakkauden huonosti hengissä; siksi rakkauden elvyttämiseksi on joskus tarpeen järjestää miehelle keinotekoisia vastoinkäymisiä ja pettymyksiä rakkaudessa. Miehessä sopii herättää pelkoa ja tätä sopii loukata sopivassa määrin. Tämä on kuitenkin palkittava lemmennautinnolla, jotta mies pitäisi kaikkea vaivan arvoisena. Ovidius antaa myös neuvoja aviomiehen ja ovenvartijan pettämiseksi muun muassa salakirjoituksen, viinin ja unilääkkeiden avulla; sekä siihen, kuinka teeskentelyä voidaan hyödyntää.


title: Rakastamisen taito

text: Tämän jälkeen Ovidius antaa naisille ohjeita siihen, kuinka näiden tulee käyttäytyä pidoissa. Kirjan loppuosa käsittelee jälleen rakasteluasentoja. Ovidius kehottaa naisia ottamaan asennon valinnassa oman ulkonäkönsä ja vartalonsa mittasuhteet huomioon. Esimerkiksi pitkien naisten ei tulisi koskaan ratsastaa miehillään, niin kuin Andromakhekaan ei koskaan tehnyt näin Hektorin kanssa.


title: Rakkauden parannuskeinot

text: Rakkauden parannuskeinot () on Ovidiuksen kirjoittama latinankielinen runoteos, joka käsittelee nimensä mukaisesti keinoja, joiden avulla voi parantua rakkaudesta.


title: Rakkauden parannuskeinot

text: Ovidius eli ja kirjoitti ajanlaskun alun molemmin puolin, keisari Augustuksen aikana. Hänen varhaiskautensa tuotanto koostui rakkausrunoudesta, ja se edustaa roomalaisen rakkauselegian viimeistä kukoistuskautta. Kauden päättävät runoelmat "Rakkauden parannuskeinot" ja hieman sitä ennen kirjoitettu "Rakastamisen taito" ("Ars amatoria" eli "Ars amandi"). "Rakastamisen taidossa" Ovidius antoi ohjeita sekä miehille että naisille koskien sitä, kuinka rakastettu valloitetaan ja kuinka rakkautta pidetään yllä. Teos sai paljon huomiota, sekä suosiota että närkästynyttä arvostelua. Vastaanoton vuoksi Ovidius kirjoitti tämän jälkeen "Rakkauden parannuskeinot", joka antaa päinvastaisia ohjeita vielä edellistä teosta vähemmän vakavaan tyyliin. Osa ohjeista onkin "Rakastamisen taidon" antamien ohjeiden päinvastaiseksi kääntämisiä.


title: Rakkauden parannuskeinot

text: Ovidiuksen teos voidaan ajoittaa kirjoitetuksi viimeistään vuonna 2 jaa. toisaalta sillä perusteella, että se kirjoitettiin pian "Rakastamisen taito" -teoksen jälkeen, ja sillä perusteella, että se mainitsee Gaius Caesarin olevan vielä sotimassa idässä, mutta tämä ei vielä ollut tavannut Parthian kuningasta Fraatakesta, mikä tapahtui juuri vuonna 2 jaa.


title: Rakkauden parannuskeinot

text: "Rakkauden parannuskeinot" on pituudeltaan 814 runosäettä. Teoksen runomittana on eleginen distikon, jossa joka toinen säe on heksametri ja joka toinen pentametri.


title: Rakkauden parannuskeinot

text: Ovidius antaa runoelmassa satiirisia neuvoja ja selviytymiskeinoja siihen, kuinka ihminen voi välttyä vahingoittumasta rakkauden vuoksi, ja parantua rakkaudesta, jos se jo on iskenyt. Runoelma on suunnattu ennen kaikkea nuorille miehille. Se antaa ohjeita siihen, kuinka voi välttyä ihannoimasta ja ikävöimästä rakastettuaan; hankkiutua parhaiten eroon suhteesta; ja pysyä erossa rakastetusta, ilman että alkaa kaivata tätä takaisin.


title: Rakkauden parannuskeinot

text: Aluksi Ovidius toteaa, että rakkauden tauti tulee muiden tautien tavoin hoitaa pois mahdollisimman aikaisessa vaiheessa, ennen kuin se pääsee pahenemaan ja ennen kuin tunteesta tulee liian suuri ja merkittävä. Mikäli ensiavun aika on mennyt ohi, rakkauden parantamiseksi on tehtävä paljon suurempi työ.


title: Rakkauden parannuskeinot

text: Ovidius antaa aluksi ohjeita siihen, kuinka rakkaus sammutetaan alkuunsa, ja kuinka rakastetusta päästään henkisesti eroon. Ovidius muistuttaa, että kaikki joutilaisuus on tällöin vaarallista. Tulee pysyä niin kiireisenä kuin mahdollista, esimerkiksi tekemällä jotain työtä tai vaikka metsästämällä. Lisäksi tulee matkustaa mahdollisimman kauas ja välttää paikkoja, jotka muistuttavat suhteesta. Taikakeinoja, kuten loitsuja ja taikajuomia, tulee asian suhteen välttää; ne eivät toimi. Tulee muistella omia kärsimyksiä ja menetyksiä, jotka rakkaus on aiheuttanut. Rakastetun ominaisuudet, kuten ruumiin- ja luonteenpiirteet, tulee vääristellä ajatuksissa huonoiksi. Rakastetun viat tulee paljastaa kaikille: "Vaadi häntä laulamaan, jos hänellä ei ole ääntä, ja pane hänet tanssimaan, jos hän ei osaa liikuttaa käsiään".


title: Rakkauden parannuskeinot

text: Mikäli halut ovat suuret, ne tulee purkaa mieluummin muualle kuin rakastettuun. Jos rakastetun kanssa harjoittaa seksiä, se tulee tehdä mahdollisimman epämieluisalla tavalla ja niin, että rakastetun ruumis näyttäytyy kaikkea muuta kuin edukseen. Liian suurta rakastumista ehkäisee useamman tai ainakin kahden rakastajan pitäminen yhtäaikaisesti. Rakastetun läsnä ollessa pitää teeskennellä välinpitämätöntä. Jos mikään ei auta, voi yrittää myös kyllästymisen saavuttamista; toisin sanoen rakastetusta nauttimista niin paljon, että menettää mielenkiinnon tätä kohtaan.


title: Rakkauden parannuskeinot

text: Yksinäisyyttä tulee välttää, koska silloin on surullinen ja rakastetun kasvot ovat aina mielessä. Toisaalta tulee kuitenkin välttää rakastuneiden seuraa. Samoin on tietysti vältettävä rakastetun itsensä ja koko tämän perhekunnan kohtaamista, sekä rakastetun tekemisten utelemista muilta. Rakkauden päättymisestä tulee olla hiljaa muille. Eroaminen tulee tehdä säällisesti, ilman riitaa ja vähitellen, jotta rakkaus sammuisi pikku hiljaa kuin huomaamatta.


title: Rakkauden parannuskeinot

text: Tämän jälkeen Ovidius antaa ohjeita siihen, mitä tehdä suhteen päättymisen jälkeen. Jos rakastetun kohtaa, tähän tulee suhtautua kuin kehen tahansa. Ei tule esimerkiksi laittautua kohtaamista varten. On oltava päättäväinen, eikä sää heltyä toisen kyynelten vuoksi. Rakastetulle ei saa ilmaista tämän vikoja, koska muuten tämä voisi korjata ne. Kaikki muistot, kuten kirjeet, rakastettuun liittyen tulee hävittää. Tulee pysyä kaukana teattereista, joissa esitetään lauluja ja rakkaustarinoita, sekä välttää rakkausrunoilijoita.


title: Rakkauden parannuskeinot

text: Entisen rakastetun uusia kosijoita ei saa ajatella, koska se herättää mustankipeyttä, joka saa aikaan halun jatkaa suhdetta. Rakastetun kodin eteen ei saa pysähtyä, vaan paikka on kuviteltava kauheaksi ja epäonnea aiheuttavaksi: "usko että tässä luolassa on lotofageja, että tuossa toisessa on seireenejä, ja lisää purjeet airojesi avuksi".


title: Rakkauden parannuskeinot

text: Lopuksi Ovidius antaa neuvoja ruokavalion suhteen. Hän kehottaa välttämään halua nostattavia ruokia, kuten sipuleita ja kaalia. Sen sijaan tulee syödä mitä tahansa, mikä tekee ruumiin haluttomaksi lemmentoimiin. Alkoholia ei tule juoda vähän, koska viini tekee mielen otolliseksi rakkaudelle; sen sijaan tulee joko olla juomatta viiniä lainkaan, tai sitten on juotava niin paljon, että huolet haihtuvat.


title: Rakkauden parannuskeinot

text: Ovidius viittaa usein kreikkalais-roomalaiseen mytologiaan ja kirjallisuuteen, ja käyttää niistä löytyviä esimerkkejä ja vertailukohtia humoristisesti sanomansa havainnollistamiseksi.


title: Andy Wilkinson

text: Andy Wilkinson (s. 6. elokuuta 1984 Stone) on englantilainen jalkapalloilija. joka edustaa Englannin Valioliigassa pelaavaa Stokea. Hänen pelipaikkansa on oikea laitapuolustaja, pituutensa 180 senttimetriä ja painonsa 70 kiloa. Wilkinson on edustanut Stokea vuodesta 2004 lähtien.


title: Xiao Hongmei

text: Xiao Hongmei () on kiinalainen alttoviulisti. Hän voitti ensimmäisen palkinnon Geneven kansainvälisessä musiikkikilpailussa vuonna 1987 ja sai myös Patek Philippe -suurpalkinnon. Hän on esiintynyt kansainvälisesti resitaaleissa ja solistina orkesterien kanssa. Orkestereita, joiden kanssa hän on tehnyt yhteistyötä, ovat olleet Orchestre de la Suisse Romande, Pohjois-Saksan radion orkesteri, Budapestin filharmonikot, Euroopan unionin kamariorkesteri, Orchestergesellschaft Biel, Sisilian sinfoniaorkesteri, Ra'anana Symphonette, Meksikon valtionsinfoniaorkesteri, Budapestin MAV-sinfoniaorkesteri, Japanin filharmonikot, Minnesotan orkesteri, Aspenin musiikkifestivaalien orkesteri, Shanghain sinfoniaorkesteri ja Taiwanin sinfoniaorkesteri. Kamarimuusikkona Xiao on tehnyt yhteistyötä sellaisten esiintyjien kuin Yo-Yo Man, Joseph Silversteinin ja Cho Liang Linin kanssa.


title: Xiao Hongmei

text: Xiao on ollut Yhdysvaltain ”taiteellinen suurlähettiläs”. Hän kantaesitti Alfred Schnittken alttoviulukonserton Orchestre de la Suisse Romanden kanssa Genevessä. Hänen levytystensä joukossa ovat tulkinnat Frank Martinin "Balladista alttoviululle ja orkesterille", Béla Bartókin alttoviulukonsertosta sekä Ernest Blochin koko tuotannosta alttoviululle ja orkesterille. Vuonna 2013 Xiao sai kutsun toimimaan tuomarina Kansainvälisessä Lionel Tertis -alttoviulufestivaalissa ja -kilpailussa Yhdistyneessä kuningaskunnassa.


title: Xiao Hongmei

text: Xiao Hongmei valmistui Shanghain konservatoriosta. Hän täydensi opintojaan Yhdysvalloissa ja valmistui siellä vielä Stony Brookin yliopistosta. Xiao on itse opettanut Arizonan yliopiston musiikkikoulussa ja Michiganin yliopistossa. Hän on toiminut Minnesotan orkesterin pääalttoviulistina ja on ollut vierailevana professorina Eastman School of Musicissa.


title: Värtsilän Teräs

text: Värtsilän Teräs (VäTe) on 30. lokakuuta 1933 rekisteröity, alkujaan Värtsilässä ja sodan jälkeen Tohmajärven Uusi-Värtsilässä toiminut urheiluseura. Seura on tällä hetkellä "uinuva", sillä ei ole ollut toimintaa vuosikymmeniin. Seura omisti vielä vuonna 2013 Peijonniemen koulun kentän.


title: Värtsilän Teräs

text: 1930-luvulla Teräksessä pelattiin sekä jalkapalloa että jääpalloa ja seura liittyi Suomen Palloliiton Karjalan piiriin. Piirin jakauduttua vuonna 1938 Teräs jäi Sortavalan piiriin, mutta piirin tultua sodan seurauksena lakkautetuksi VäTe liittyi Joensuun piiriin 1943. Lyhyitä katkoksia lukuun ottamatta se oli piirin jäsenenä aina vuoteen 1969 saakka.


title: Värtsilän Teräs

text: Pesäpallossa VäTe osallistui aluemestaruuskilpailuihin Itä-Karjalan alueella voittaen aluemestaruuden useita kertoja. Kaudeksi 1939 joukkue nousi Välisarjaan, joka oli tuolloin maan toiseksi korkein sarjataso. Sijainnistaan johtuen VäTe pelasi pesäpallon piirinmestaruuksista SVUL:n Pohjois-Karjalan piirissä, voittaen ensimmäisen mestaruutensa vuonna 1935.


title: Värtsilän Teräs

text: Sodan seurauksena vain pieni osa Värtsilän kunnasta jäi Suomen rajojen sisälle, vaikka se säilyttikin itsenäisen kunnan aseman. Värtsilän Teräksen toiminta siirtyi Tohmajärven kunnan puolelle Uuteen-Värtsilään.


title: Värtsilän Teräs

text: Seuran ohjelmassa olivat myös yleisurheilu ja talvisin hiihto sekä mäkihyppy.


title: Värtsilän Teräs

text: Värtsilän Teräksen Naisvoimistelijat rekisteröitiin omaksi yhdistyksekseen 4. kesäkuuta 1957.


title: Karnalliitti

text: Karnalliitti on halogenideihin eli halideihin kuuluva mineraali. Kemiallinen kaava on KMgCl•6HO. Karnalliitti on ominaisuuksiltaan fluoresoiva, nopeasti veteen liukeneva ja suolan makuinen. Se ei kiteydy helposti vettä haihduttamalla. Mineraali on nimetty preussilaisen kaivosinsinöörin Rudolph von Carnallin (1804-1874) mukaan.


title: Karnalliitti

text: Karnalliittia esiintyy samoissa paikoissa kuin muun muassa sylviittiä, kainiittia ja kieseriittiä. Sitä on löydetty Saksasta, Yhdysvalloista ja Venäjältä.


title: Bruce Cale

text: Bruce Cale (s. 1939 Leura, Uusi Etelä-Wales) on australialainen jazz-kontrabasisti ja säveltäjä. Hän varttui Katoombassa ja aloitti 9-vuotiaana viulunsoiton. 18-vuotiaana hän oli jo aloittanut ammattimaisen työskentelyn kontrabasistina Sydneyssä. 1960-luvun alussa Cale kuului Bryce Rohden kvartettiin, joka on historiallisesti huomattava kokoonpano maassaan. Vuonna 1965 Cale muutti Englantiin. Hänelle myönnettiin siellä Down Beat Jazz Study Grant, jonka turvin hän lähti vuonna 1966 Yhdysvaltoihin, jossa hän vietti yksitoista vuotta. Hänen yhteistyökumppaneitaan olivat Rohden lisäksi Phil Woods, John Handy, Zoot Simms, Ernie Watts, Toshiko Arkiyoshi, John Klemmer ja Mike Nock.


title: Bruce Cale

text: Cale on säveltänyt jazzin lisäksi myös nykytaidemusiikkia. Vuonna 1974 hän sai tilauksen kirjoittaa suurimuotoinen teos saksofonisti John Coltranelle. Teokset "Iron Cross" ja "Kookaburra" saivat kantaesityksensä vuonna 1974 Los Angelesin filharmonisen orkesterin tulkitsemina. Palattuaan Australiaan 1977 Cale perusti oman kvartetin ja pienen jazzorkesterin. Ian Shanahan kantaesitti Calen sävellyksen "Cullenbenbong" (bassohuilulle ja temppelikelloille, 1989) sekä Australiassa että Japanissa. Kappale toi säveltäjälleen Adolf Spivakovsky -stipendin. Vuonna 1992 Calelle myönnettiin "Fellowship of Australian Composers Prize" sävellyksestä "Breeze in the chimes of time" sekä Jean Bogan -palkinto soolopianosävellyksestä "Coalesce".


title: Bruce Cale

text: Cale on teoksissaan muun muassa yhdistellyt afroamerikkalaisia, brasilialaisia ja nykyeurooppalaisia rytmejä. Hän on joissain sävellyksissä hyödyntänyt improvisaatiota. Hänen orkesteriteoksiaan on julkaistu levytettyinä. Hän sai oppia George Russellilta.


title: Pentti Kalliokoski

text: Pentti Juhani Kalliokoski (s. 1947) on suomalainen ympäristöhygieenikko. Hän oli Kuopion yliopiston ympäristöhygienian professori vuodet 1980–2011. Hänen tutkimusalaansa on kemian työhygienia. Hän toimi yliopiston hallinnossa myös dekaanina ja vararehtorina.


title: Pentti Kalliokoski

text: Kalliokoski jäi eläkkeelle syksyllä 2011.


title: Ydinvoimala

text: Ydinvoimala on teollinen vastapainevoimalaitos, jossa tuotetaan sähköä ja lämpöä ydinvoimaa hyödyntäen. Ydinvoimalan toiminta-ajatus perustuu siihen, että korkeasti rikastettua uraania asetellaan polttoainesauvoihin ketjureaktion aikaansaamista varten. Jotta reaktio saisi alkunsa, on kriittinen massa ensin ylitettävä. Halkeamisreaktio tulee voida myös hallita, mikä yleensä hoidetaan kauko-ohjatusti säädeltävien säätösauvojen avulla. Siten voidaan hallita tarkasti fissioreaktion voimakkuutta. Siinä voidaan käyttää useita tekniikoita ydinfission hidastukseen. Grafiitti on yksi tähän tarkoitukseen sopiva materiaali. Ydinreaktiota voidaan säädellä myös raskaan veden avulla.


title: Ydinvoimala

text: Ensimmäinen sähköverkkoon sähköä tuottava ydinvoimalaitos, Obninskin ydinvoimalaitos, aloitti toimintansa 1. kesäkuuta 1954 Neuvostoliitossa. Ydinvoimalaitos yhdistettiin sähköverkkoon noin kolme viikkoa myöhemmin tuottaen sähköä tarpeeksi noin 2 000 kotitaloudelle. Sen sijaan maailman ensimmäinen täyden mittakaavan ydinvoimalaitos, Sellafield, avattiin 17. lokakuuta 1956 Isossa-Britanniassa.


title: Ydinvoimala

text: Ydinvoimalaitoksen pääosat ovat:Ydinvoimalaitoksessa ydinreaktori tuottaa lämpöä, joka kuumentaa pääkiertopiirin vettä. Laitostyypistä riippuen joko pääkiertopiirin vesi höyrystyy, pyörittää turbiinia ja lauhdutetaan, tai sitten pääkiertopiirin vesi johdetaan erillisiin höyrystimiin, joissa toisiopiirin vesi höyrystetään turbiiniin ja lauhduttimeen. Turbiiniin on kytketty generaattori, jolla tuotetaan sähköä. Lauhduttimessa suljetun vesikierron vesi lauhdutetaan höyrystä jälleen vedeksi. Lauhdutinta jäähdytetään joko vesistöstä saatavalla vedellä tai jäähdytystornien avulla.


title: Ydinvoimala

text: Ydinreaktori sisältää kaiken ydinvoimalaitoksen ydintekniikan ja radioaktiivisten aineiden selkeän pääosan. Reaktori on eristetty ympäristöstä ilmatiiviiseen suojarakennukseen. Muilta osin ydinvoimalaitos on kuten muutkin lämpövoimalaitokset.


title: Ydinvoimala

text: Ydinvoimalaitoksissa reaktorin tehtävänä on tuottaa lämpöä ydinpolttoaineesta. Tämä tapahtuu ylläpitämällä ja säätämällä reaktorissa tapahtuvaa ketjureaktiota, jossa polttoaineen (tavallisesti uraanin) atomien fissio tuottaa lämpöä.


title: Ydinvoimala

text: Reaktoriin ladataan ydinpolttoainetta yleensä 3–5 vuoden ajaksi huoltoseisokkien yhteydessä, paitsi eräissä harvinaisissa reaktorityypeissä (muun muassa CANDU ja RBMK), jotka sallivat polttoaineen vaihdon reaktorin ajon aikana. Reaktorin käydessä polttoaineessa tapahtuu fissioketjureaktio, joka pitää itseään yllä. Reaktorin säätö tapahtuu pääasiassa ketjureaktiota ylläpitävää neutronivuota hallitsemalla.


title: Ydinvoimala

text: Ydinvoimareaktoreita on useita erilaisia pääasiallisten erojen ollessa "jäähdytteen" ja "hidastinaineen" valinnassa. Hidastinaineen tehtävä on jarruttaa fissioreaktioissa syntyviä neutroneita: vain tarpeeksi hitaina neutronit aiheuttavat tarpeeksi uusia fissioita, jotta ketjureaktio pysyisi käynnissä, nopeiden neutronien karatessa herkästi reaktorista. Hidastinaineena voidaan käyttää "grafiittia" tai "raskasta vettä", mutta yleisin on tavallinen "vesi", josta käytetään myös nimitystä "kevyt vesi", jotta ero raskaaseen veteen olisi selvä. Jäähdytteen tehtävä on siirtää reaktorin tuottama lämpö voimalaitosprosessiin, ja se on tavallisesti vettä.


title: Ydinvoimala

text: Kevytvesireaktorit, joissa tavallinen vesi on sekä jäähdytteenä että hidastinaineena, ovat suunnittelultaan yksinkertaisia, ydinteknisiltä ominaisuuksiltaan luonnostaan vakaita ja helppoja säätää. Näistä ominaisuuksista johtuen maailman voimalaitosreaktorit ovat pääosin kevytvesireaktoreita, joko painevesi- tai kiehutusvesityyppiä. Varsinkin uudet voimalaitokset käyttävät lähes yksinomaan kevytvesireaktoreita. Maailmalla on käytössä myös eräitä harvinaisempia reaktorityyppejä, muun muassa Venäjällä ja Kanadassa; niistä kerrotaan tarkemmin artikkelissa ydinreaktori.


title: Ydinvoimala

text: Kevytvesireaktorin käynnissä pysyminen vaatii seuraavien kolmen edellytyksen täyttymistä:Tätä voi verrata tulisijaan, jossa tarvitaan polttoainetta, kuumuutta ja happea tulen ylläpitämiseksi. Jos yksikin menetetään, reaktio ei kykene jatkumaan.